8
Trudi
(piglia l’altschiva e tilla bütta aint in stanza) Poust güsta eir müdar il let,
scha tü est fingià landervia.

3. scena

Trudi e Mario

(Mario varda aint dad üert ed es fich deprimà e trist)

Mario
Chau Trudi.

Trudi
Ma chau Mario. Che fast tü da quistas uras quà? Tü vardast oura
sgrischaivel. Esa capità alch?

Mario
Possa gnir aint, per plaschair?

Trudi
Natüralmaing, vè be aint. Dunque, che esa capità?

Mario
Am possa sezzer giò, per plaschair?

Trudi
Bain cler, piglia plazza. Uossa quinta!

Mario
Possa avair alch da baiver, per plaschair?
Trudi
(vain malpaziainta e til dà ün cafè) La birra es ida oura. Schi di che chi at
manca!

Mario
Pia ha ün’amuretta zoppada!

Trudi
(travuonda ajer, sto tossir) Co voust tü savair..... ?!?

(vain stutta, plü dad ot) Chi sa che! Uschè ün chaschöl! Co vainst tü be sün
alch uschedas?! Uossa di üna jada, na, uschè ün chaschöl, bain vaira......
(nu tschüffa bod na flà) Hast cumprovas?

Mario
Plü bod portev’la chotschas suot da pingoula e hoz n’haja chattà straps
violets aint in seis chaschuot.

Trudi
Mo, co? Mo alch uschè! (da la vart) Quista pluvra!.... Quai sun garanti da
vossas figlias. Nu crajast?

Mario
No vain be ün figl.

Trudi
Ahm, precis. Mobain, forsa suna dal junior..... (ün’ögliada trida a Mario)....
s-chüsa, natüralmaing nöa. Insomma, eu craj cha Pia ha cumprà quists s-

L-HER 1-2_Tantüna independent_(vl)


9
chierps per tai. Nu crajast? Per at far üna surpraisa. Vezzarast bain quista
saira..... o faivat vo be amo aint il s-chür?

Mario
(da quai schanius) Inosmma, id es uschè, eu sun l’ultim temp adüna uschè
stanghel.

Trudi
(til contaimpla ün mumaint sainza mimica) Quai voul dir cler e net cha vo nu
faivat insomma nöa plü?

Mario
Hai, quai voul dir.... eu sun la saira uschè sfini.... quai es bain ün pa
penibel, o?

Trudi
Perche? I sarà dapertuot ün pa il listess, che voust far. Ils homens sun
stanghels e las duonnas han da tuot ils mals!

Mario
Ma pervi da quellas pêr jadas ch’eu sun stanghel, nun ha’la güsta dad ir
cun oters? Che ma cumainza’la quella?

Trudi
Da cura davent est adüna uschè stanghel?

Mario
Daspö...... daspö.... 1-2 ..... aaaa.... 1-2....

Trudi
Mais?

Mario
Na, 1-2 ons.

Trudi
(es stutta)

Mario
Ma per quai nun ha’la da gnir infidela. A la fin nu reclom’la eir nö.

Trudi
(varda vers l’üsch da la chombra) Quai nu’m da da bonder.

Mario
Eu n’ha adüna cret, ch’ella es cuntainta cun nossa vita. A la fin fetscha
pront mincha di il püschain. Che mâ fa’la cun quels straps violets? Sch’eu
vegn lasura ch’ella ha ün’affära cun ün oter, schi vezz’la la gloria. E sch’eu
vegn nar, schi suna bun da far giò a quist Farisäer.

Trudi
Tü at starast decider per alch.

Mario
Precis, eu fetsch giò a tuots duos! (el voul mütschir, ma Trudi til tegna
inavo)

Trudi
Uossa be nö far tottlarias, char Mario! Pia at es fidela sco l’or, quai stessast
tü bain savair. Che suspets cha tü hast invers tia duonna? At svarguogna,
Mario, at svarguogna!

Mario
(cun ün pa spranza) Crajast?

Trudi
Absolutamaing! Uossa vast a chasa e rivast üna butiglia champagner e fast
viva cun tia duonna sün sia schocca nouva.

L-HER 1-2_Tantüna independent_(vl)


10

Mario
Ella nun ha üna schocca nouva ed eu ingün champagner!

Trudi
Lura vast güsta a cumprar tuots duos ed improvast da far bun quai cun tias
malfiduzias invers ella. Chau Mario. Il meglder cha tü vast aint il Denner, là
tschüffast plü bunmarchà.... il schampus, manaja. Sta bain! (til stumpla oura
a dretta)

Anguoscha. Super. El ha bain gnü da s’inacordscher alch. Che ha quista
tschanforgnia da laschar seis dessous be uschè pels chaschuots intuorn!
Eu tilla stoss in mincha cas admonir. (passa our da üert)

4. scena

Doris ed Ötschi

(I suna ter agità, Doris vain our da stanza da far oura cul fier, va oura a dretta e
tuorna cun Ötschi)

Doris          Allegra, til possa güdar?

Ötschi        (cun tschera riantada) Bun di, io sono Ötschi Maldini!

Doris          Co? Che? Ün exem?

Ötschi
Scusa. Il mio nom es Ötschi. Eu sun turco, vuol dire, mia mamma e turca e
mio papa e ......

Doris
Es talian, quai as bada. Mo perche güsta Ötschi?

Ötschi
Mia mamma vulair un nome turc per sio ragazzino, ed eu nu poteva dire
gnente.

Doris
In man da Dieu, ün talian cun nom Ötschi, quai tuna bain sco ün puogn sün
ün ögl.

Ötschi
E vo essere la signiora Trudi?

Doris
Na nö dal tuot, eu sun la figlia da Trudi. Che laivat da mia mamma?

Ötschi
Ella mi ha dit ch’ella nu n’ha gnanca üna minuta da riposo fin che io nu sun
stat in casa a la fare fitta per l’amore.

Doris
Che laivat far cun mia mamma???!!!!!

L-HER 1-2_Tantüna independent_(vl)


11
Ötschi
Per piacere non fare sbrajizi perche io tschüff ün complex. Io sono arivato
in prescha per reperare la televisione.

Doris
Ahhhhh, el es il montör da televisiuns! Uossa vegna davo. Bun ch’el es
quà. Mia mamma es propcha nervusa daspö quai ch’ella nu po plü verrer
„verbotene Liebe“.

Ötschi
Nu po la duonna Trudi vivere senz’amore, ha?

Doris
Impustüt aint la televisiun! Ella vain narischma sch’ella nu po verrer quist
cacau.

Ötschi
Per quello io sono quà. Sono specialista dele firma Tele-Visuel. Fich buna
firma, questa. Dove es la duonna Trudi?

Doris
Pel mumaint nun è’la quà. La televisiun es quia aint la stanza da far oura
cul fier. Mia mamma disch adüna la stanza da poesia e perquai ch’ella nu
fa tuottadi nö oter sco s’insommgiar e verrer televisiun aint a là ....
hahaha.... (ella til stumpla aint in stanza e va davo)

5. scena

Trudi, Ötschi e Doris

(Trudi vain aint da üert, es nervusa)

Trudi
A mai daja be dabuonder ingio cha quista Pia es. Eu nu tilla gnanca nu n’ha
pudü avertir in che privel ch’ella as rechata. Mario s’ha s’inacort alch? Eu
nu vess cret ch’el es uschè furber. Pel solit è’l ün margnoc chi nu bada nöa.
Phuuu, che fetscha uossa? (doda a rier our da stanza da far oura cul fier)
Che esa aint a quà? (riva l’üsch e sbraja aint in stanza) Che faivat quà?
Doris, tü hast da far oura cul fier. Ed el svanischa our da quà. Ma ün pa
subito!

Ötschi
(vain oura) Bun di, eschat vo la signora Trudi?

Trudi
Hai, quai suna. E chi es el?

Ötschi
Eu sun Ötschi.

Trudi
Che?! El es Ötzi?

Ötschi
(corregia ad ella ün pa confus) Ötschi....

Trudi
Quai n’haja güsta dit, Ötzi! Che fa el fingià aint in quista chombra? El nu
larà bain nö controllar, sch’eu n’ha müdà las surtrattas?

L-HER 1-2_Tantüna independent_(vl)


12

Ötschi
Naturalmente na. Eu control tuot altre cose. Eu sun specialista. Voglio fare
subito, okay? Doppo eschat darcheu fitta per l’amore! Venite con me in
poesia. Eu voglio muossar come si fa.

Trudi
Cun mai??!! Eu craj cha’l nun es plü pro seis saninclet. Eu nu vegn
dalsgüra nö cun el aint a là per laschar oura mias guaidas! Quai es l’affar
da mia amia.

Ötschi
Es la vostra amica eir narra da „verbotene Liebe“?

Trudi
Quai po’l esser sgür, Ötzi. (cuntaimpla ad Ötschi cun ögl critic, lura vers il
publicum) 10 ons plü juven, ha’la dit, quist pudess esser seis figl. Quella
schmanzögna tuot quai chi va!!!

Ötschi
Non Ötzi, Ötschi per favore. Eu sun mez turc e mez ita-liano, vivo pero già
lungo tempo in Grischun.

Trudi
(cun spredsch) Hai, hai, quai as doda.... Eir amo ün ester. Quels n’haja il
plü jent. Quai am vess Pia eir pudü dir.

Ötschi
(consternà) Ella es alergica sün gente di paesi esteri?!?

Trudi
(svelta, voul far bun) Na, na, absolutamaing nöa, fin tant chi nu’m van cun
lur daints aint ils ögls. – Bun, schi taidla Ötschi, el va uossa per plaschair. In
lündeschdi in duos eivnas po’l darcheu gnir.

Ötschi
Ma ella m’ha dit da far prescha pervi da „verbotene Liebe“!?

Trudi
In duos eivnas vaina fat giò, e nö hoz. Hoz ha’l bain üna cuorsa oura Flem,
o nöa?

Ötschi
(cunfus) Eu nu cuora, eu solo automobile, capischi?!?

Trudi
Quai m’es tant lung sco larg! Uossa oura! E be per orien-taziun – seis hom
es in cas a chasa. Eu fess ün pa attenziun, sch’eu füss el. Quai pudess dar
amo üna catastrofa. (stumpla ad Ötschi, chi’d es tuot stut, vers la sortida)

Ötschi
(protesta) Ma sente, eu sun specialista!

Trudi
Hai, hai, eu sà, Pia am quinta tuot!!! Oura uossa! (til stum-pla our dad üsch
e tuorna) Quel varda oura amo dret bain per esser üna mumia our da las
alps dal Tirol.... Pia, quia at hast mis aint in üna vaira schoppa! (oura in
üert)

Doris
(vain our da stanza) Ötschi? Hallo, ingio è’l? Ingio sarà mia mamma be i
cun el? Quist nun es da crajer. Ingio es uossa svani quist bel tipin? (oura a
dretta)

L-HER 1-2_Tantüna independent_(vl)


13

6. scena

Paul e Mario

(Paul aint dad üert, fich deprimà, va per quatter birinas, as sezza sün üna pultruna,
riva üna birina e baiva our da la butiglia, Medemamaing varda Mario aint dad üert. Es
fich comoss)

Mario
Chau Paul, possa gnir aint? (Paul fissa aint in ün chantun, nu disch nöa)
Grazia. Possa tour plazza? (Paul nu disch amo adüna nöa) Grazia. Possa
eir avair üna birina? Grazia. (Mario riva üna butiglia, tuots duos sezzan aint
üna pultruna e vardan pel muond aint)

Paul
Eu nu pos amo adüna nö crajer....

Mario
A mai vaja precis istess....

Paul
Davo uschè blers ons.....

Mario
Pro mai sun amo ün pêr ons daplü....

Paul
E quai be pervi ch’eu sun il plü vegl aint l’affar....

Mario
E be perquai ch’eu sun la saira ün pa stanguel....

Paul
(siglia sü) Quai nu’m lascha plaschair!

Mario
(siglia eir sü) Eu eir nöa! (as cuntaimplan, sun schmorts)

Mario
Da che discuorast?!

Paul
Mia firma m’ha desdit la plazza.

Mario
Mia duonna va cun oters. (sezzan darcheu giò) Ed in vacanzas va’la eir
suletta. Merda!!! – (cuorta posa) Daspö cura sast quai? (as vardan, cuorta
posa) Ai, ai, ai.... bellas novas!!! (tuots duos fissan aint in ün chantun)

Paul
Eu nu vess mai cret cha alch uschè capita a mai. Eu n’ha cret cha quai
capita be ad oters.

Mario
Quai n’haja eir pensà.

L-HER 1-2_Tantüna independent_(vl)


14
Paul
Eu sun adüna stat ün hom correct, exact, punctual, üna persuna da
fiduzia.....

Mario
Quai n’haja eir eu cret.... be la saira suna adüna uschè stanguel.....

Paul
Lura haja nom d’üna minuta sün tschella, sorry, ma no nu savain plü
douvrar ad el, no douvrain glieud motivada.....

Mario
Nö da quels üsats giò.....

Paul
.... glieud cun iniziativa, cun energia. „Sorry, Paul Fanzun, ma el nun es
dischplaschaivelmaing plü capabel per quella plazza!“

Mario
A mai ha’la eir brattà aint cun ün plü giuven.

Paul
E no vain cret cha no eschan tschiervis. (pitschna posa, as contaimplan)

Mario
Idiots eschna!!!! (tuots duos baivan our da la butiglia)

7. scena

Trudi, Paul e Mario

Trudi
(aint dad üert) Mario, che fast tü darcheu quà? Nun hast amo chattà a Pia?

Mario
Na, aint il supermarchà nu d’eir’la. Eu vegn uossa güsta a chasa, forsa è’la
tuornada. Eu n’ha be vugliü discuorer ün pa cun meis meglder colleg.

Paul
(sta sü, dà a Mario üna sülla spadla) Nö laschar pender las alas, camerad,
quai vegn darcheu.... Chau!

Mario
(dà a Paul eir üna sülla spadla) Tü nu poust eir nö laschar pender las alas,
vegl ami! Tü hast radschun! Cun quist gnina eir amo a fin. (passa oura tuot
consternà)

Trudi
Da che as tratta? Che laschaivat pender? Che fast tü vaira-maing da
quistas uras fingià a chasa? Perche nun est in büro?

Paul
Mia duonna, nö t’agitar. In mia vita daja uossa üna gronda müdada. Eu nu
sezzarà mai plü in büro. Quels temps sun passats. (dà a Trudi üna sülla
spadla ch’ella va in schnuoglias) „Paul, temp per nouvas activitats, per tai
cumainza ün’otra vita!!!!“

Trudi
(as struscha la spadla, es tuot agitada) Che voul quai dir?

L-HER 1-2_Tantüna independent_(vl)


15
Paul
(agità, via e nan) Quai voul dir duonna, ch’eu n’ha ban-dunà la firma e tilla
lasch ir giò per l’assa. Quels am pon zofflar tuots insembel il chül. Eu nu
sun dependent da quels. Quai chi voul dir, cha tü m’hast in avegnir tuottadi
intuorn tai, e nö be la not.

Trudi
(tschüffa panica) Paul, eu nun incleg che cha tü manajast!

Paul
Trudi, eu douvr ün büro per mai sulet. Quai voul dir, cha tü hast subit da
rumir..... sch’eu di subit, schi manaja propcha subit.... la stanza da far oura
cul fier per ch’eu pos metter aint ün pult e meis computer. Dad hoz davent
zoffla ün oter vent aint in quista chasa. Trudi, eu n’ha üna surpraisa per tai.

Trudi
(schmorta, supuona alch) Eu nu n’ha dafatta na jent da quellas surpraisas.
E che per vent??!!

Paul
Tü nun hast plü da’t cunfuonder cun nöa, Trudi. Dad hoz davent surpigl’eu
tuot las decisiuns aint in quista chasa.

Trudi
Che fast tü?

Paul
Mia Trudina, tü at poust t’allegrar!! Eu am fetsch tantüna independent!!!!

Trudi
(til fissa sainza incleger alch, as lascha croudar sün cutscha e cumainza a
cridar)

T E N D A

L-HER 1-2_Tantüna independent_(vl)


16

2. act

1. scena

Trudi e Paul

(la stüva glüscha! Trudi giascha sün cutscha e legia ün cudesch. Paul vain our da
stanza da far oura cul fier)

Paul       Trudina!

Trudi      (da oura ün sigl) Che esa uossa darcheu?

Paul
Trudina, eu n’ha vardà tras nossa contabiltà. Alch nu va sü cul quist quint.

Trudi
Che svutrast aint in meis cudesch da la chasada? Tü fessast meglder da
pisserar per nouva cliantella. Fin uossa nun hast gnü grond success!

Paul
Quai douvra tuot seis temp. Ma quai ch’eu n’ha chattà oura aint in quista
chasa, daspö ch’eu sun independent, es per as dar via. (clocca sül cudesch
da la chasada) Perche douvrast tü talmaing blera munaida?

Trudi
(nervusa) Eu m’impais per mangiativas, per büschmainta, per altschiva,
per.... per.... per.... – saperlottina, che hast eir tantas dumondas? Quai nu
t’ha amo mai interessà.

Paul
Per quai ch’eu d’eira plainamaing occupà cun mia lavur aint la firma. Quia,
2500 francs be per mangiativas e cho-tschas suot am para ün pa boker.
Per ün kil puolvra da la-var, 25.90, quai nu po esser pussibel. O quia; 7.60
per ün pan alb e 12.90 per 100 grams mortadella.

Trudi
(til stira il cudesch our da man) Il viver es in man da Dieu char. Tü nun hast
ingün’idea co ch’üna chasarina stressada vain confrontada in ün di. Eu
spargn e spargn e tü vainst e nu fast oter co critichar. Eu nu tegn plü oura
quai!

Paul
(tilla cufforta) Trudi, no duos gnin bain a fin cun quist. Dad hoz davent vegn
eu a far cumpritas. Quai voul dir, eu at scriv sü tuot sün ün zettel che cha tü
hast da cumprar aint e quant chi po cuostair. Be uschè gnina da tegner suot
controlla ils cuosts per la chasada.

Trudi
Tü fessast meglder da star aint in teis büro e pisserar per nouvs cliaints!
(snervada our in üert)

L-HER 1-2_Tantüna independent_(vl)


17

Paul
Hai, quai at plaschess. Dad hoz davent esa fini da büttar oura la munaida.
Tegna adimaint! (passa cun pass galants aint in stanza)

2. scena

Doris ed Ötschi

(i sclingia vi da la porta. Is doda a rivir e serrar la porta. Tuots duos vegnan aint e’s
branclan)

Doris
Ötschi, tantüna. Eu am n’ha uschè m’allegrada dad verrer darcheu!

Ötschi
Eir eu a te, mia carissima.

Doris
(til scutta aint l’uraglia) Meis gnokin!

Ötschi
Giusto, gnocalino! (tilla bütscha sü) Dove è il dragone?

Doris
Ötschi, nö dir adüna dragun a mia mamma!

Ötschi
Ma la tua mamma non es perincletta, che ün ragazzo fantastico, come eu,
ama la sua figlia. E per questo è’la un dragone.

Doris
Eu nu tilla n’ha amo dit nöa da no duos.... eu spet plü jent sül mumaint
ch’ella ha buna glüna.

Ötschi
Buna luna? Lura doviamo spettare amo lönch.

Doris
Chi sà. Eu tilla disch amo hoz, nun. Garantiiiischem!! Hoz tilla dschaina cha
no duos toccain insembel e lain maridar, nun amore?

Ötschi
Forsa devo andare a prendere ün schluppet?!

Doris
Ötschi, nö exegiarar talmaing. Uschè mala nun è’la mia mamma. L’ultim
temp è’la bain ün pa nervusa (guarda intuorn, es svessa nervusa)

Ötschi
Il dragone d’eira nervoso già avant due settimane senza televisione! Perche
e adesso nervosa culla televisione?

Doris
Meis bap tilla fa gnir narra. Quel tilla fa amo gnir our’d clocca. El nu fà oter
sco tilla cumandar intuorn tuotta di. Quai nun es mia mamma adüsada.

Ötschi
Aha, Paul ha preso il comando. E brutto questo. L’hom dice dove soffla il
vent.

L-HER 1-2_Tantüna independent_(vl)


18

Doris
Pro no duos nun esa uschè, nun Ötschi! No duos restain ün team, scha no
maridain üna jada. Bun, schi vè meis banadi, no giain aint in mia stanza
(oura a dretta)

3. scena

Trudi e Paul

(Trudi vain aint da üert, as metta giò per cutscha, piglia seis cudesch, discuorra be da
per sai)

Trudi
A mai vegn be da sbaticoker. Il cudesch da la chasada n’haja ars our’in
üert. Quai füss amo la megldra scha Paul vegn lasura, ch’eu n’ha pers la
blera munaida cun giovar pro ün automat da raps. Güsta uossa as sto’l far
indepen-dent. Quai am spüzza bestial! (legia aint il cudesch)
Paul
(aint dad üert) Trudi!!!

Trudi
(siglia sü) Chi sà mâ che chi’d es darcheu?

Paul
Chi ha ingolà mias clambras da büro?

Trudi
(nervusa) Che??!!

Paul
Uossa ha darcheu inchün ingolà mias clambras da büro!

Trudi
Paul, uossa stoust far ün punct. Nun hast propcha nöa da scort da far, sco
dombrar tias noschas clambras da büro?

Paul
Tü m’hast üna vair’idea. Eu sun totalmaing stressà.

Trudi
Schi perche nu doda mai a sclingiar il telefon?

Paul
(cuort) Quai nun es important! – Eu n’ha vardà avant our da fanestra in üert
e n’ha circa tschüff ün cuolp! Cura est statta l’ultima jada our in üert?

Trudi
Che????!!!!

Paul
Nos üert es in ün stadi svarguognus. Be amo urtias e merda. Trudina, cura
est statta l’ultima jada our in üert lessa savair!

Trudi
Quai nu saja plü. Avant ün per eivnas, perchè?

L-HER 1-2_Tantüna independent_(vl)


19
Paul
Precis uschè varda’l eir oura. Quel es üna svarguogna. Mo quai mettaina
güsta in uorden. Va per la zappina, il rastè e granins per las lidornas. Eu at
muoss sco chi’s fa quai.

Trudi
Eu nu n’ha uossa ingüna vöglia dad ir our’in quist üert skifus. Scha la
merda at disturba schi va oura svessa. Eu vögl uossa leger a fin meis
cudesch.

Paul
Trudina, tü sast ch’eu d’eira schef per cumprar aint, da contabiltà aint in ün
grond affar da carrosserias. In lavurs da üert suna propcha ün principiant.
Eu sun be teis manager. Dunque, metta davent il cudesch e vè cun mai.
Uossa vegn rumi il üert. Hop, hop, zack, zack! (va cun baja our’in üert)

Trudi
(sta sü, es narra) Planet am fa’l gnir las trentises e mez. Trudina fa quist,
Trudin fa tschai. A las set daja püschain, a las dudesch giantar, a las seis
tschaina…. Eu nu n’ha plü nöa oter da far sco cuorrer sül tschübel da Paul.
Eu nu tegn plü oura quai!

Paul
(aint da üert) Trudina, la merda crescha ad ün crescher!!!

Trudi
Hai, hai, eu vegn (oura in üert)

4. scena

Pia ed Otti

(els vegnan aint da dretta. Ella inamurada, el plütost frustrà, i til es penibel)

Pia
Schi vè uossa, Otti, nö far uschè da schaniuos.

Otti
Eu nu sà inandret, quist m’es tuot penibel. Aint in üna chasa estra nu n’haja
amo mai…. eu manaj, sco viagiatur…..

Pia
Tü am poust bain quintar parablas, Otti, ma quist nu’t craja. Eu manaj,
uschè sco cha tü m’hast dat adoss cur cha tü est gnü in chasa… uschè ün
viagiatur nu n’haja amo mai inscuntrà.

Otti
Tü m’hast plaschü da prüma davent, Pia. Normalmaing suna plütost ün tip
tmüch, sast, duque, in fond suna fich tmüch…. e zuond retrat. Zuond,
zuond!

Pia
(cun ironia) Dalsgüra. (muossa sül üsch) Uossa varda, quia füss la
chombra, quia nu gnina disturbats.

L-HER 1-2_Tantüna independent_(vl)


20

Otti
Est sgüra cha tia amia nu n’ha alch d’incunter cha no occupain sia stanza
da far oura cul fier ? (vers il publicum) Vairamaing suna adüsà cun alch
meglder.

Pia
La chombra es in uorden. Id es quaint ün super let frances. Bun, las ultimas
duos eivnas nu n’haja vis a Trudi perquai ch’eu d’eira in vacanzas. Ma il
lündeschdi es adüna stat res-ervà per mai.

Otti
(ün pa sparmalà) Güst’uschè !

Pia
(nu s’inacordscha da nöa) Meis hom n’haja per furtüna darcheu pudü
quiettar. Quel ha bain dubità alch, davo ch’el ha chattà quists straps violets
aint il chaschuot.

Otti
(plain desideri) Straps violets ??? Tils hast aint ?

Pia
Na, displaschaivelmaing tils n’haja stuvü büttar davent. Eu til n’ha quintà,
cha quels sun restats inavo da l’ultima mascra-da.

Otti
Pluferischem !

Pia
(piglia our da la tas-cha straps cotschens) Ma eu n’ha fingià pisserà
ouravant. Vè, Otti-Putzi.

Otti
(tschüffa ögliuns) Ooooo…. !!! (tuots duos van aint in stanza, Pia ouravant)
Anguoscha, co varda oura aint a quà? Insomma Pia, co voust cha quai
funcziuna cun ün let da cajüta…. ??? (serra l’üsch)

5. scena

Mario, Trudi e Paul

(Mario, Trudi e Paul vegnan aint da üert. Trudi in stivals ed ün scussal da üert, Paul
sco adüna)

Mario
Uossa tadlai üna jada, vo nu vaivat da’m far crajer, cha Pia nun ha
ün’amuretta. Il prüm va’la 15 dis suletta in vacanzas, ed hoz davomezdi cur
ch’eu sun gnü a chasa, d’eiran quà duos magöls da champagner vöds sün
maisa.

Trudi
Mo ilura? Quels vara’la tut cun sai da las vacanzas. Adüna hast be suspets,
propcha ! Eu baiv eir minchatant champa-gner our da duos magöls.

L-HER 1-2_Tantüna independent_(vl)


21
Paul
Quai nun es gnanca vaira. Tü baivast be cider asch our da la butiglia !
(trid’ögliada da Trudi)

Mario
Quossa taidla, Trudi, tü est la megldra amia da Pia. Nu sast tü forsa alch
daplü ? Quella ha 100% ün oter. Eu sun sgürischem!

Pia
Paperlapap! Plüprobabel è’la güsta ida a cumprar üna trocla raviolis per
tschaina, e perquai nun è’la a chasa. Tü sast bain cha Pia ha adüna inavant
da far alch, e raviolis van svelta a far, o?

Paul
Quai para eir a mai. Rafüda üna jada da far usché ün casino. Ingio es
vairamaing Doris e seis nouv ami?

Mario
Quels saran inclur chi’s lichan, sco adüna. (sezza giò)

Trudi
(nun inclegia) Che ha Doris? Ün ami? E quai nu’m disch ingün? I vegn
adüna meglder aint in quista chasa. Che tip es quai?

Mario
Quai es il signur Maldini, ün fich bun lavuraint, ün hom da fi-duzia, lavura
favuraivel, propcha ün tip in uorden. Eu til n’ha eir fingià gnü.

Paul
Sco ami?!!!

Mario
Na, el ha mis adir mia televisiun.

Trudi
Cheperün es quai???? Cun chi va’la in sortida ? Maldini ha’l nom? Quai nu
sarà ün da pajais ester!

Paul
El es mez türch e mez talian. Her e’l stat quà as metter avant. A mai para
chi manajan ter serius, quists duos.

Trudi
Ter serius? Tü cagnuoschast a quist pop ? E tü eir? Ed eu nu sà da tuot
nöa. I vegn tuot be amo fat davo mia rain. Quai nun accepta, quai nöa!
Quai as garantischa!

Paul
Sast Trudi, teis ödi invers glieud estra nun es plü normal. Quai am fa direct
temma.

Mario
E tuot be pervi cha ün da quists esters t’ha ingolà duos jadas la plazza da
parcar !

Paul
(clocca a Trudi, chi’d es tuot nervusa, sülla spadla) L’es bain üna duonna
tuot speciala, mia Trudina. Ma uossa discuorina dad alch oter. Mario, hast
fingià vis meis nouv büro ?

Mario
Na, mo quai nu m’interessa bler, sch’eu sun sincer. Eu am pos bain metter
avant che puff chi’d es aint a là.

L-HER 1-2_Tantüna independent_(vl)


22
Paul
Tü taidla, eu n’ha dat tuotta fadia da rizzar aint meis büro. Pigliand oura ün
let da cajüta, la maschina da cusir e l’anta da stirar es rizzà aint tuot in ün
stil modern.

Mario
(cun ironia cun Trudi) Ün let da cajüta aint in büro da Paul? Quai es il hit,
schi, schi, quai stossa propcha dir.

Trudi
Il let frances ha’l stuvü tour oura per far lö pel pult. Eu stoss eir amo rablar
inclur a meis giasts, o?

Mario
Quai es eir darcheu vaira. Ingio staja scrit, cha’ls giasts han adüna da
dormir ün sper tschel. Uschè pon els dormir ün sur tschel, e quai po esser
amo dret interessant.

Trudi
(va via pro l’üsch da la stanza e til riva be a mezzas) Apunta, quai manaja
eir eu schi’s es ün sper tschel o ün sur tschel e bain be precis istess. Ma ün
bellischem pult ha mis aint Paul ed üna glüm da büro, ed ün telefon, e….
(varda aint in stanza, tira aint il flà e sfratscha serrà l’üsch) Per l’amur da
Dieu, che puff chi’d es aint a quà?

Paul
Uossa cumainza eir tü amo! Eu n’ha incas tuot rumi sü, be pervi da quellas
pêr clambras da büro sün let, nun hast dad exegerar talmaing. A la fin tillas
stossa amo dombrar.

Mario
(sta sü) Mobain, ouramai vegna a verrer teis büro nouv, e davo vegna a
cherchar a mia duonna. (va vers l’üsch)

Trudi
(Trudi til tschüffa pel bratsch, til stordscha cun ün movimaint elegant vers la
sortida da l’üert, es nervusa e cloma dad ot cha eir quels duos in stanza
dodan) Mo Mario, uossa nu staina verrer il büro. Aint a là es propcha ün
puff. Mario, nun, vè cha no giain our’in üert a trar ün pa ajer frais-ch. E davo
Mario, at muossa la stanza, (sbraja vers l’üsch) cur cha’l puff aint in büro es
svani!

Paul
Che esa Trudi? Che hast da far ün tal sbragizzi?

Trudi
E tü vainst eir cun no our’in  üert, no lain tantüna muossar a Mario quanta
merda cha no vain fingià strat oura. Pür gni, (sbraja in direcziun da la
stanza) No giain uossa our’in üert, Mario, Paul ed eu!!!! (ella piglia il duos
homens, chi sun tuot schmorts, per las mongias e tils stira cun ella our’in
üert)

L-HER 1-2_Tantüna independent_(vl)


23
6. scena

Pia ed Otti

(l’üsch da stanza as riva, Pia ed Otti stendan oura ils cheus. Els nu sun propi vestits
correct, sun spennats e vegnan be planin our da stanza)

Pia
Quist nu surviva, meis hom! Co riva quel nan a quia da quistas uras?

Otti
(nervus) Tü hast bain dit, ch’el tuorna pür saira?!

Pia
Quai m’ha’l eir dit ! Eu tem ch’el nu’m craja amo adüna nö dal tuot. Uossa
ans staina far e svanir da quà, avant co cha no gnin tschüffs.

Otti
Plüprobabel suna its our’in üert. Per furtüna ans ha tia amia pudü avisar pro
temp. No giain il meglder our da la porta d’chasa! Schi vè, svanin! (tuots
duos oura a dretta, Otti metta il man davovart aint in busacha da las
chotschas) Merda secha, quistas schmaladidas clambras da büro!

7. scena

Paul e Trudi

(vuschs aint dad üert)

Paul
Tü stoust chavar plü chafuol, Trudina, bler, bler plü chafuol !

Trudi
Chava svessa !!!

Paul
Aua, varda tantüna pro, quai d’eira meis pè !!!

8. scena

L-HER 1-2_Tantüna independent_(vl)


24

Doris ed Ötschi

(vegnan aint da dretta)

Ötschi
Tu mi hai deto cha il dragone non lavora gniente?

Doris
Hai, normalmaing nun es mia mamma güsta la megldra chasarina, ma
daspö cha meis bap s’ha fat independent, discha’l el ingio chi va il tun. Pro
no soffla uossa ün oter vent tras las paraids, quai at garantischa.

Ötschi
È brutto questo, no nu possiamo ir in tua stanza, perche il dragone deve
lavare subito las tendas. Io non voglio che tuot ils vaschins pon guardare
quando cha no fain l’amore.

Doris
Sast che? No giain aint in büro da bap. Pel mumaint è’l our’in üert ch’el stira
oura merda. E propcha bler nun è’l inamöd nö aint in büro. El nu fà oter sco
cuorrer tuottadi davo mamma e tilla cumandar intuorn.  Quella tschüffa
pros-mamaing ün infarct da cour.

Ötschi
Il dragone un infarct da coure… perche no??!! (tuots duos in stanza)

Doris
(cun passar oura) Uossa at svarguognast pero, nun!!

9. scena

Mario e Trudi

(Mario e Trudi aint da üert)

Mario
Quist üert marsch nu m’interessa eir nöa. Tü am voust be sviar oura. Eu
vögl uossa savair ingio cha mia duonna es. Tü tilla hast garanti zoppada
dad alch varts.

Trudi
E che amo? Eu nu n’ha dabsögn da zoppar amias aint in mia chasa. I’m
dess be dabuonder ingio?

Mario
Da tai as poja avair tuot. Schi va bain aint in stanza da far oura cul fier
(Trudi sta sü cullas uraglias e Mario tilla contaim-pla cun disfiduzia) Bain
cler! Aint in quella stanza sarana. Ch’eu nu sun gnü fingià avant lasura?

L-HER 1-2_Tantüna independent_(vl)


25
Trudi
(siglia davant l’üsch da stanza e stenda oura la bratscha) Lascha quai
Mario, Pia nun es tschient per tschient nö aint in mia stanza da far oura cul
fier, garanti nöa, Mario. Aint a là es aint be üna maisa per scriver, üna glüm
da büro, ün tele-fon ed ün let da cajüta vöd! Quai at n’haja dit fingià milla
jadas. Sgüra Mario, am craja tantüna. Mario!!! (Mario tilla stumpla davent,
Trudi as tegna il cheu, tschüffa temma. Mario riva l’üsch, varda aint, varda
sün Trudi, varda amo üna jada aint dad üsch e til serra darcheu)

Mario
Tü hast raschun, aint a quà es be ün let da cajüta, ün da pajais ester !

Trudi
Ha?

Mario
Vé Trudi, giain amo üna jada our’in üert. Lura am poust muossar sco cha
Paul tira oura la merda. Quai es istess amo tuot  interessant! (Trudi voul
rivir l’üsch, ella nu po crajer quist, ma Mario tilla metta il bratsch intuorn las
spadlas e tilla tira cun sai. Eir el discuora da dot) Mo, na, na Trudi, uossa
iaina our’in üert e lur po Paul muossar quella zappina nouva ch’el ha
cumprà our’il ester. Eu m’ha laschà dir, cha quai sun ils meglders. (sbraja
sper l’üsch) I nu’s stess our da prinzipi nö esser cunter roba da pajais
esters, nun Trudi?!! Schi vè uossa, dai, oura pro las ampuas! (tuots duos
oura, Trudi nun inclegia plü nöa, chamina culla rain vers la sortida e fissa
sün l’üsch da la stanza)

10. scena

Doris ed Ötschi

(Doris ed Ötschi vardan precaut our da stanza. Tuots duos ün pa malquiets)

Ötschi
Questa casa nun es gniente per la mia nerva. Scha dragone ans
tschüffa….. phuuuu!!

Doris
Mamma sto gnir a savair da no duos, amo hoz ! Sch’ella ans vess vissa in
üna simla situaziun, schi füss’la ida in svanimaint.

Ötschi
Noi due in un let da cajüta, il dragone vess fat sugo our da noi.

Doris
Cun mai fà’la adüna uschè da sonchina, ma sco ch’eu n’ha m’inacorta, schi
dà’la a fit la stanza a sia megldra amia, a Pia, per sias amurettas zoppadas.

Ötschi
Ma come zoppadas? Non capisco!

Doris
Quai nun hast eir nö d’incleger. Vè uossa Ötschi, ouramai giaina listess aint
in mia stanza e pichain sü üna cuerta da lana sur la fanestra.

L-HER 1-2_Tantüna independent_(vl)


26

Ötschi
Buona idea, tesoro! (passan oura dont il man)

Doris
(fingià davovart) Am di simplamaing charina

11. scena

Paul e Trudi

(vuschs aint dad üert)

Paul
Bler plü exact, Trudina, bler plü exact stoust far quai.

Trudi
Fa svessa!!!!

Paul
Auaaaa….. Uossa suna eir amo rivà aint in ün furmier!

12. scena

Otti e Trudi

(da dretta vain Otti be süjurs)

Otti
Hoz nun es propcha na meis di. Eu n’ha vuglü ir via pro Pia per mia valisch
da viagiatur, e chi sta davant l’üsch chà cul daint sülla sclingia? Mia
duonna! Quella nu’m craja dalsgür plü nöa quai ch’eu tilla n’ha quintà sü. E
lura n’haja eir amo pers mia buorsa aint in quist let da cajüta nosch. Quella
stossa in mincha cas darcheu avair. (i’s doda üna vusch da duonna chi
blastema) Sacra la pulenta! Mia duonna am vain davo. Uossa ha tschüff fö
il strom! (varda svelta intuorn e svanischa aint in stanza da far oura cul fier.)

Trudi
(vain aint davo ün mumaint aint dad üert) Quist üert am lova via, Paul am
lova via e Mario am lova güsta eir amo via cun sia disfiduzia. Uossa è’l
darcheu cuorrü a chasa sco üna furia. Eu stoss in mincha cas tschüffer a
Pia. Ingio be mâ sarà quella? (our da stanza as doda ün sfratomöz e

L-HER 1-2_Tantüna independent_(vl)


27
blastemöz dad Otti) Che esa aint a quà? (riva l’üsch) Quist nu po bain nö
esser vaira? Chi es el? I che faivat aint in quista chombra? (va aint e serra
l’üsch)

13. scena

Mario e Pia

(Pia e Mario aint dad üert, Mario es trat sü e nar, Pia cuort avant ün infarct da cour)

Mario
Eu nu’t craj gnanca pled plü, Pia! Chi d’eira quel bizzocal chi’d es mütschà
our da nos üsch da schler? I chi d’eira quella duonna chi staiva davant nos
üsch e sbragiva sco ch’inchün tilla vess trat il curtè?

Pia
Quai nu saj’eu. X üna cromerina chi laiva vender alch. Mo ün hom nu n’haja
vis. Mario craja’m – schi am craja tantüna!

Mario
Gnanca pled plü ! Tü hast zoppà teis tuschander aint in quista chasa quà,
eu sun sgürischem. (varda sül üsch da la stanza) Quista es occupada, quai
saj’eu per cas. Dunquè, lura s’ha’l zoppà our in chadafö. A quel muoss’eu
amo sco cha’l tun va. As fidar da’s far vi da mia duonna. (piglia a Pia e tilla
stira üna jada intuorn stüva e lura oura a dretta) Tü vainst uossa cun mai!

Pia
Mo meis raviolis ardan via!!!!

L-HER 1-2_Tantüna independent_(vl)


28
14. scena

Trudi ed Otti

(Trudi ed Otti our da stanza)

Otti
Eu tilla n’ha güsta dit, ch’eu n’ha pers mia buorsa aint il let da cajüta.

Trudi
El nu po tantüna sfuschinar be uschè aint in mia chombra. Quella buorsa
vess eir Pia pudü dar inavo, o nöa?

Otti
Quella es mütschida sco üna furia da seis hom!

Trudi
Ed el mütscha da sia duonna sco ün chan bastunà!

Otti
Scha quella am tschüffa cun Pia, schi fa’la zappaditsch our da mai!

Trudi
E scha meis hom tschüffa ün hom ester aint in seis let da cajüta, schi fa’l
zappaditsch our da mai! Ed uossa, svani da quà, ma uschè svelta ch’el
perda ils tachs!!! Es quai cler?

Otti
Nu pudessa forsa avair amo üna birina ? Daspür agitaziun n’haja tschüff
üna gula sütta. (as sezza giò sün cutscha, Trudi tschüffa la crisa e til voul
strar sü)

Trudi
Mo uschigliö as vaja amo bain ? Svani tantüna e laschai mia bira, e….. (as
s’inchambuorgia e’s splacha sün Otti, uschè chi sun stais e lungs giò per
cutscha) Uuuuuhhh!!

Otti
Uuuuhhhh!!

L-HER 1-2_Tantüna independent_(vl)


29
15. scena

Mario, Pia, Otti e Trudi

(Mario e Pia da dretta. Pia proffita subit da la situaziun)

Mario
Aha ! Quai n’haja bain savü! Quia è’l, teis predilet! Ch’el stetta subit sü, el
hom malzipplà, co es quai pussibel cha vo eschat rivà suot Trudi aint?
(tuots duos sun fingià in pè)

Otti
Garanti nö cun buna vöglia!

Mario
Ch’el dà pro, ch’el es l’amuretta da mia duonna!

Pia
Rafüda da discuorrer da quist patütsch, Mario, scha quai füss meis amant
ed eu til tschüffess suot Trudi, schi füssa’l uossa mort.

Mario
(tilla cuntaimpla cun ögl critic) Quai es ün argumaint. Bun, chi es el lura?

Pia
Quai es…. ammm, quai es l’ami zoppà da Trudi

Tuots
Che??!!

Trudi
Tü canaglia?! Che crajast tü vairamaing ? Tü sast precis ch’eu nu n’ha
temp per da quellas filistocas. Uossa possa güsta quintar a Mario cha…
(Pia tilla tschüffa pel bratsch e tilla stira da la vart, discuorra da bas cun
ella)

Pia
Uossa taidlast üna jada che ch’eu di !

Mario
(suspetus) Che, el nun es l’amuretta da mia duonna ?

Pia
(varda cun tensiun nan dal chantun a dretta)

Otti
Eu ün amant ? Chi sà ma che ch’el as metta avant. Eu sun simplamaing ün
viagiatur da barschuns, per cas güsta in cumün e per cas antivà aint in sia
chasa. Eu nu cugnuosch gnanca a sia duonna, pür am crajai. Quist es tuot
üna capitada. Schi, ün’amuretta, el fà dafatta rier a las muos-chas cun
vossas filistocas. – Nu vessa’l üna birina per mai ? (Mario til maina üna
birina, nu vain però liber da seis suspects. Els as müdan giò cun baiver e’s
dan ögliadas grittas)

Pia
Scha tü nu’m güdast our da la merda, schi quinta a Paul cha tü hast
schlavazzà tuot seis raps da chasada aint in ün auto-mat da raps.

L-HER 1-2_Tantüna independent_(vl)


30
Trudi
Scha tü fast quai…. Insomma lura… lura… eu mai nu vess cret cha tü est
uschè schlaschada.

Pia
Eu nu n’ha da perder plü nöa…. mo eu nu sun eir nö stuffa da viver. Tü am
güdast o ch’eu m’invlid via.

Trudi
Eu nu cugnuosch plü a tai! Ma mia chombra hast tut a fit per l’ultima jada,
quai at garantischa.

Pia
Sün uschè üna chombra miserabla desista jent. Co voust cha quai
funcziuna sün ün let da cajüta ?

Mario
Dunque Trudi, che es uossa? Es quai propcha tia grond’amur?

Trudi
Na, logic cha quai nun es vaira. Quai d’eira be ün stincal da Pia.(Pia tilla dà
ün’ögliada da tössi) Quai es ün simpel viagia-tur da barschuns, per cas in
nossa chasa, in nossa via, in nos cumün. Eu nu sun interessada nö vi dad
el e nö vi da seis barschuns. Dimena, sar viagiatur, eu nu douvr nöa…. el
po darcheu ir.

Otti
Bain jent ! Adieu insembel (as volva vers Pia, tilla dà ün bütsch sül man)
Duonna Pia, arevair !

Mario
Perchè sa’l sco cha mia duonna ha nom, sch’el mai nu tilla ha vis ???!!!

Otti
(svanischa our dad üert) A mai vaivat vis per l’ultima jada !

Trudi
Uossa vezzast, Mario. Tia duonna es innoziainta. Tü nun hast ingün scoppo
dad esser schiglius !

Mario
(piglia our da busacha ils straps cotschens) E perche douvra mia duonna
straps cotschens ??!!

(las duonnas sun stuttas)

Trudi
(stira ils straps our da man) Quists ?? Quist ha Pia cumprà per mai. Quista
saira vögl’eu far üna surpraisa a Paul.

Pia
Vezzast, Mario, tü cun tia schigliusia tremenda. Vè, charin, no giain. (stira
ils straps a Trudi our da man) Quists am poust güsta imprastar per quista
saira. Eu tils douvr per far gnir sü da turas a meis hom. (tuots duos our’in
üert)

Trudi
(as sezza giò tuot stressada) Uossa tschüffa garanti üna baracca da cour.
Uschè bleras agitaziuns sco quistas duos ultimas eivnas nu n’haja gnü tuot
on nöa!!!

L-HER 1-2_Tantüna independent_(vl)


31
16. scena

Doris, Ötschi e Trudi

(Doris ed Ötschi aint da dretta)

Doris
Chau mamma, at possa metter avant ad Ötschi ? El es mon-teur da
televisiuns, es mez türch e mez talian, e no lain ans maridar quista
prümavaira. Super, nun ?

Trudi
(siglia sü) Che ?! Co ?! Ingio?! Chi?! Maridar?! Tü?! A quist?

Ötschi
(confus) Chi, come, dove ?

Trudi
El tascha sch’eu discuor ! Doris, nun hast plü tuot las giallinas aint in
stalla ? Quai nu vain gnanca in dumonda ! Quai es meis scumond uffizial !
Es quai cler ?

Ötschi
Il dragone e piu male come penseva….

Doris
(til tegna il man davant la bocca) Tü nu poust scumandar quai a mai. Eu
sun majorena. E scha tü hast il sentimaint da’m metter crappa tanter ils
peis, schi stossa displaschaivel-maing quintar a bap cha tü maldouvrast la
stanza da far oura cul fier sco gnieu d’amur per otra glieud….

Trudi
Mo …. mo…. !!!!

Doris
…. e cha tü hast cumanzà üna relaziun cun ün viagiatur da barschuns.
Aiaiaiaiaiaiai !!!!

Trudi
Mo…. mo….. mo quai nu manajast uossa serius…. Insomma Doris, tü est
tantüna mia figlia, mo char uffant…. (es snervada) e d’ingiuonder vegn
quel ?!!? Our da la Türchia ? Ün pajais ester!! Mo nun hast propcha nö
chattà alch megl-der?

Doris
Taidla mamma, la mamma dad Ötschi es türcha, ma el es ün s-chet talian
chi’d es fingià blers ons in Grischun ed es la plü chara persuna ch’eu n’ha
inscuntrà aint in mia vita. El ha ün bun manster ed es dapertuot bainvis.

Trudi
Tü am poust bain quintar sü parablas. Id amo alch ! Uossa am vegna
adimaint. Quai es ün da quists guaiduss chi ha üna relaziun cun Pia. A
quist n’haja büttà our’d chasa fingià avant duos eivnas !

Doris
Tottlarias.  Quai es stat üna malincletta. Ötschi laiva be cu-modar tia
televisiun.

L-HER 1-2_Tantüna independent_(vl)


32
Ötschi
Per ch’ella es di nuovo fitta per “verbotene Liebe”. Era una malincletta, sai!
Dunque, donna dragone…. donna Trudi, è’la perincletta culla nozze di
Doris e del ingegnere di televi-sioni.

Doris
O lessa plü jent clomar a bap… ?

Trudi
Quai es üna imnatscha infama ? (tuots duos rian da sonchins)

17. scena

Doris, Ötschi, Paul e Trudi

(Paul vain aint dad üert)

Paul
Quai es per far sü la roba cun quist üert. I nun es oter co merda ed amo
üna jada merda. Il plü scort füss da til betonar aint. Ah, chau Ötschi, eir
quà? Co vaja? Ah, tü hast fingià far cugnuoschentscha cun mia duonna
(varda a Trudi) ed amo adüna viv?

Doris
Bap, tü nu crajast, mo mamma es perincletta cha Ötschi ed eu ans
maridain. Cool, nun ?

Paul
Che, tü est perincletta ? Mo at manca alch ?

Trudi
(narra) Na, nöa. A mai vaja bainischem. I’s po bain müdar minchatant seis
manjamaint, o nöa ? Tü laivast eir sezzer giò vi da teis pult sco star our’in
üert e büttar tössi per las lidornas, o ?

Paul
Tü hast raschun. Natüralmaing ch’eu lavuress plü jent sco manager. Eu
vezz bain aint, ch’eu at n’ha fat gnir mez our’d clocca l’ultim temp !

Trudi
(til varda stupefatta)

Ötschi
Paul, scha tu cerchi ün lavoro in büro, io vess üna plaza in mia firma.

Paul
Üna plaza libra? Per mai? Sco che ?

L-HER 1-2_Tantüna independent_(vl)


33
Ötschi
Sco manager. Vuol dire, in mia firma tu devi lavorare !

Doris
Hast vairamaing fingià discuorrü cun teis schef ? Quai nu poust sgüra no
decider be svessa.

Ötschi
Io sono il schef, n’ha una firma di televisioni. Ma io adüna da-plü lavore e
non più temp per fare il büro, la contabiltà, capisci? Tu voi venire nouv
schef da büro pro TV-Visuell ? Buona paga, 4 eivnas vacanze in una casa
in Italia o forse in Türchia?

Paul
Hee, Ötschi, quà nu discha da na. Quai sun bunas novitats. Che crajast tü,
Trudi?

Trudi
Sgüra, sgüra Paul. Jent ! Jentischem !

Ötschi
Alora, noi due andiamo in mia firma a fare il contrato, okay ?

Paul
Subit ! Tü poust darcheu rumir oura la stanza da far oura cul fier, Trudina, e
rizzar aint darcheu tia stanza da poesia. Giain dschender ! (Paul ed Ötschi
oura a dretta)

Doris
Spettai, eu vegn eir cun vo ! (ella as stordscha vers sia mamma, ria ün pa
soutoura) Tantüna esa darcheu gnü quiet in quista chasa. Quai sun stattas
duos tridas eivnas per tai, nun, mamma ?

Trudi
(es sfinida) Quai poust dir da dot. Eu sun güsta gnüda per desch ons plü
veglia.

Doris
E forsa eir ün pa plü scorta. In avegnir nu vegnan plü fittadas via chombras
e dals automats da raps pigliast distanza, nun, mamma?

Trudi
(tschögna cul cheu bas) Eu n’ha imprais mia lecziun. (Doris tilla brancla e
va oura a dretta. Trudi tilla varda davo, stübgia ün mumaint, va pers seis
chuccal da respargn e piglia oura tuot la munaida) Eir nö bler. Quai basta
güsta per giovar üna mezz’ura vi da l’automat. Quista jada piglia dalsgüra il
Jackpot. (telefon sclingia, ellla piglia giò) Trudi Fanzun, ah, chau Valeria, co
vaja ?.... Che ha dit Pia ?? …. Che vess’eu d’avair ?..... Üna chombra per
tai e tia amur zoppada ? Mo, sast, vairamaing n’haja impromis ch’eu nu
fetsch plü da quai, e…. (varda malsgüra sün l’üsch e sün seis chuccalin,
tira subit üna decisiun) Bain cler, Valeria, per tai fetscha tuot. Per marcurdi
e venderdi vessast jent la chombra ? Hai quai va bain.Tü tilla poust avair
per 20 francs l’ura, s’inclegia !!

T E N D A

L-HER 1-2_Tantüna independent_(vl)


1
1. act

1. scena

Marcel, Casanova

Stüva illa chasa Dumas, cuort avant giantar. Sün cuotscha sezza ün hom,
vesti cun büschmainta barocca e perrüca alba. Aint in man ha’l üna crotscha
cun ün pom d’argient ornà. Il telefon sclingia e Marcel vain our da stanza. El
ha intuorn 40, ha aint chotschas ed üna chamischa sgruflignada, seis
chavels sun sbarüffats. El es amo mez indurmanzà, ed i s’ha l’impreschiun
ch’el laiva ir a lavur, ha lura listess decis dad ir amo üna jada in let. Intant
cha Marcel vain sül palc nu’s muainta la persuna. Marcel va as struozchond
vi pro’l telefon e til piglia giò.

Marcel:
Marcel Dumas? – Na, eu nu vegn hoz a lavur. – Eu sun amalà ! –
Hai, hai, i’m va darcheu plü mal. – Quai nu saja amo. Eu
m’annunzch lura. – Adieu. Idiots !

El picha sü il telefon, va struozchond e suosdond darcheu aint in stanza da
dormir. I’s vezza ch’el nun es amalà. Va aint in stanza, vain cuort davo
darcheu oura, vezza a Casanova, e squassa stut il cheu. El va immez stüva,
guarda sü per Casanova, chi til surria, squassa darcheu il cheu, va vi pro la
bar e metta sü ün Cognac e til svöda in üna tratta, metta giò il magöl e
guarda darcheu aint per Casanova.

Casanova: (sta sü, va vers Marcel e fa ün dret incling)  Enchanté !

Marcel:
(dà oura ün sigl)  El es propcha qua! Eu n’ha fingià cret d’avair vis
ün spiert.

Casanova: Ch’El am s-chüsa. Am das-cha preschantar? Eu sun ……

Marcel:
(svelt a Casanova)  Ahh, uossa saja darcheu. Spetta’L fingià lönch?
Mia duonna ha dit her saira ch’inchün vegna hoz.

Casanova: (stutischem)  Sia duonna savaiva ch’eu vegn?

L-KIE 1-1_Rendezvous cun ün anguel_(vl) y


2
Marcel:
Ella til ha eir laschà gnir aint. Nun ha’la muossa che ch’El ha da
far? - Mobain, lura …. Ingio ha’L Sia chaista?

Casanova: Chaista?

Marcel:
Las üsaglias!

Casanova: Quai ch’eu douvr n’haja pro mai. (as clocca sülla busacha dal bruost)

Marcel :
Aint in vossa busacha? Tja, il svilup. Las üsaglias vegnan adüna
plü pitschnas. (cun ögliada sülla büschmainta da Casanova)  E’ls
lavuraints adüna plü curius. Ma duonna Bertrand ha manià, ch’el
saja il meglder a Paris. (va vers l’üsch our’in chadafö) Lura ch’El
gnia… (voul ir our’in chadafö)

Casanova : Excusé, meis ami, ma eu sun quia per güdar ad El.

Marcel:
(va vi pro Casanova, til tira per üna mongia in direcziunda la chadafö) Hai,
eu sa! Lura ch’El cumainza üna jada cun quai.

Casanova: (ferm irrità)  Ingio giaina?

Marcel:
Ingio giaina? Our’in chadafö!

Casanova: Chadafö ???

Marcel:
(irrità)  Hai, El es tantüna l’installatur chi ha da cumadar la spina
da l’aua.

Casanova: Uossa am dumonda! (cun insistenza)  Eu sun quia per güdar ad El
our da sia situaziun precara!

Marcel:
Ün installatur chi filosofescha! Ch’El taidla, la spina da l’aua
guotta, ma uschè ün grond drama nun es quai lura eir nüglia. Eu
nu sa che chi nu funcziuna uschigliö amo, ma sch’El spetta ün
mumaint, schi telefona a mia duonna. Lura po ella Til declerar
tuot ils detagls. (voul ir via pro’l telefon)

Casanova: (energic)  Meis ami, eu nu sun quia pervi da la spina da l’aua!

Marcel:
Nun È’L l’installatur sanitari?


3
Casanova: Eu sun in mia vita fingià stat bler, mo amo mai installatur
sanitari.

Marcel:
Che fa’L lura in mia abitaziun?

Casanova: Eu sun quia our da tuot ün oter motiv.

Marcel:
(malpaziaint)  E quai füss?

Casanova: (cun insistenza)  Per Til salvar la vita!!!!!

Marcel:
Ch’El taidla, eu nu sa co ch’El es rivà aint quia, ma sch’El nu sa
cumadar la spina da l’aua, Til stossa dumandar da bandunar mia
chasa! (stumpla a Casanova vers l’üsch)

Casanova: (riva da smütschir)  I’m displascha. Eu nu poss ir, avant co cha mia
missiun es accumplida. Uschigliö tschüffa grondas difficultats cun
meis incumbensader.

Marcel:
Chi ha ingaschà ad El? Mia duonna?

Casanova: (refüsa cul man)  Mo, naaaa.

Marcel:
(stübgia cuort) Meis collegas? – O meis schef? – È’L ün dedectiv
chi’m sto survagliar? - Controllar sch’eu sun propcha amalà?!

Casanova: (dà ün suspürin)  Seis schef nu m’ha ingaschà.

Marcel:
(suspüra impaziaint) Das-cha lura dumandar chi chi ha tramis ad El?

Casanova: (da quai misterius) Eu lavur per inchün chi’d es bler plü ot, inchün
chi vezza tuot, sa tuot e doda tuot.

Marcel:
(ponderescha cuort)  Segner! La pulizia criminala?

Casanova: (suspüra chafuol)  Mon Dieu!

Marcel:
(va svelt per ün magöl cognac) Ch’El taidla, eu sun be ün pitschen
contabel in ün affar dad import ed export. Eu nun ha mai tut sün
mai üna cuolpa pro mia lavur. Eu nu sa da nüglia. Schi dà alch
affars malcots in nossa firma, lura È’L pro mai a la fos’adressa!
In quel cas as volva’L plüchöntsch a meis colleg Dupres. Quel chi


4
m’ha tut davent la plazza da procurist.  Pro quel s’affan affars
dubius bler plü bain. (baiva amo ün magöl cognac)

Casanova: Meis char ami, El baiva bler massa bler…. Id es amo adura.

Marcel:
Quai nun es Seis problem! (muossa sülla büschmainta da Casanova)
Dal rest, eu Til cussagl da müdar büschmainta da lavur. Pulizists
criminals as stessan vestir ün pa plü decent e na sco schi gnissan
dad ün bal mascrà.

Casanova: (Guarda giò per sai, malizius) Oh, meis vesti nun es plü à jour.  Ch’El
s-chüsa, eu nu sun fingià lönch na plü stat a Paris e mia
partenza es gnüda ün pa inaspettadamaing.

Marcel:
Uossa ch’eu Til n’ha dit quai ch’eu sa, plü precis rabigl da la
terra, Til das-cha giavüschar da bandunar mia chasa. (Va via pro
l’üsch, schmatscha la nadiglia, stut) Co È’L gnü aint? Nu d’eira serrada
la porta culla clav?

Casanova: (ria cun pazienza)  Meis ami, pür ch’El am craja: portas serradas
nu’m pon tgnair sü.

Marcel:
(cun temma, strami)  El es pro’l servezzan secret! Saperlottina, quai
sto esser üna bell’istorgia ingio cha Valeras es involvà.

i sclingia il telefon

Marcel:
(va via pro’l telefon, til piglia giò) Marcel Dumas? …… Valeras!  (svelt)
Eu nu di plü nüglia sainza meis advocat! (picha sü svelt il telefon)
So! Eu sun our da quista roba! Ed uossa it per plaschair.

Casanova: (contaimpla bondrius il telefon) Ch’El s-chüsa, eu nu sun fingià lönch
plü stat sün terrain frances. Quai n’haja fingià manzunà. Che es
quist per….. ün s-chierp?

Marcel:
(irrità) Manaja’l il telefon?

Casanova: (stut) Oh, ün telefon! (til contaimpla inavant) E perche ha’L güsta
discurrü l’aint?

Marcel:
(irrità) Eu n’ha telefonà.

Casanova: (impreschiunà)  Oh, telefonà. – Che es telefonar?


5

Marcel:
I’s discuorra cun üna persuna chi’d es in ün oter lö.

Casanova: Quant dalöntsch davent?

Marcel:
Quai d’eira meis schef, e l’affar es da tschella vart da la cità.

Casanova: (stut) Mamma mia! E quai funcziuna cun quist s-chierp? (exami-
nescha darcheu l’apparat)

Marcel:
El nu sa che chi’d es ün telefon? Per che servezzan secret lavura
El? Per quel da Timbuktu?

Casanova: El as sbaglia. Eu nu lavur per ün servezzan secret.

Marcel:
Ma uossa, eu nu sa scha…..

Casanova: Meis ami, la dumonda nun es sch’el sa, dimpersè sch’el craja.

Marcel:
Che?

Casanova: Nüglia che! A chi.

Marcel:
Che manaja’l vairamaing?

Casanova: Meis ami, craja’l ad El?

Marcel:
(tuot malsgür) A chi?

Casanova: (tschögna in sü, suspüra) Hhhm, ad El!

Marcel:
(stut) Uossa am vaja sü üna glüm: El es ün da quels chi va da
porta a porta e stüfchainta a la glieud cun discussiuns sur da la
bibla. Ma qua È’L pro mai al fos lö. (Via pro l’üsch) Til das-cha
damaja dumandar amo üna jada da bandunar mia chasa plü
svelt pussibel!

Casanova: (suspüra darcheu) Oh, meis ami. El as sbaglia darcheu. Schabain
ch’eu nun ha aversiuns da filosofar e discussiunar, Til possa
garantir, cha mia visita nun ha da chefar nüglia culla Soncha
Scrittüra. Eu stuvarà m’exprimer ün pa plü cler.

Marcel:
(malpaziaint)  Eu til dun tschinch minuts!


6

Casanova: (davo cuort inclin) Eu sun Giacomo Casanova, nat als 2 d’avrigl
1725 a Venezia, mort als 4 gün 1798 a Dux. Eu sun stat
aventürier e scharmeur, alchimist e giovader da furtüna,
astronom e refuormatur, diplomat e colonisatur, autur da
cumedgias, intratgnunz ed aforistiker, romancier, filosof e filolog,
librettist e violinist, econom ed istoriker, framassun e
confundatur da la lottaria francesa, curtisan, meidi, teolog,
commerciant da la buorsa ed …… expert da duonnas. -

Tras mia persvasiun sco ateist, intant ch’eu vivaiva amo, suna
bun da m’identifichar cun l’opiniun incredibla ch’El ha. Eu nu sun
però quia per as convertir illa cretta. Eu sun quia, perquai cha
Sia vita es gnüda cumplettamaing our d’chanvà, e per Til dar
nouvs impuls. El ha dumandà per agüd, ed eu sun qua. Giacomo
Casanova, vos cusgliader, vos ami, vos agüdont ….. vos anguel
perchürader! (as inclina)  Enchanté!

Marcel:
(stupefat, davo üna posina, ironic) Ma cler, El es il spiert da
Casanova! Ch’eu nu n’ha cugnuschü subit ad El.

Casanova: (refüsa cul man) No tuots vain qua o là noss mumaints s-chürs.

Marcel:
A mai para, cha pro El esa daplü co be ün mumaint s-chür.

Casanova: (irrità) Co manaja’L quai?

Marcel:
È’L stat üna jada pro’l docter?

Casanova: Eu sun frisch e san.

Marcel:
(ironic) El pretenda damaja dad esser Casanaova?

Casanova: Eu nu pretend be, eu sun Casanova co ch’el es ed …. ha vivü.

Marcel:
(da quai furbaz) Bun, El es persvas dad esser Casanova. Ma
Casanova d’eira Talian, sch’eu nu’m sbagl. Perche discuorra’L
lura uschè bain frances?

Casanova: Oh, eu n’ha passantà ün pêr ons da mia vita in quist pajais. E dal
rest n’haja gnü stret contact, da meis temp, cullas cuorts dals
principadis. E là gniva praticamaing discurrü be frances.


7
Marcel:
Praticamaing. - Sch’el es Talian, lura sa’L dal sgüra eir discuorrer
talian?

Casanova: (suspüra) Schi, ma cun quella lingua sun colliadas per mai
regordanzas dulurusas.

Marcel:
Ha! Eu scumet ch’El gnanca nu sa talian!

Casanova: (grit) Dio mio, io sono Casanova di persona. Il più grande amante
nella storia del mondo, il ……..

Marcel:
Hai, hai, id es bun, eu crai.

Casanova: (cuntaint) Ch’eu sun Casanova e ch’eu Til vögl be güdar? Eu nu
vess cret, ch’eu füss bun da Til persvader uschè svelt.

Marcel:
Halt! Be nüglia uschè svelta! Eu craj be ch’El sa talian. Das-cha
dumandar che incumbenza precisa ch’El ha?

Casanova: (piglia our da la giacca üna pergiamina rollada, schanios) Eu stögl
displaschaivelmaing confessar, ch’eu nun ha amo let tras il
dossier. La partenza nan a qua es gnüda ter inaspettada.

Marcel:
(ria sarcastic) Cler!

Casanova: (splaja oura la pergiamina) Nu voula’L tour plazza, meis ami. I
pudess gnir ün pa dischagreabel per El.

Marcel:
Co ch’El giavüscha. ( as sezza giò riond ironic sün cutscha)

Casanova: (legia) „El es Marcel Dumas, 42 ons, maridà daspö 5 ons cun
Michèle, nada Annout. Daspö 15 ons impiegà sco manader da
contabiltà illa firma d’import ed export Valeras e spetta daspö 5
ons sülla promoziun sco procurist. La spranza svanischa in quel
mumaint , cur cha avant ün mez on es gnü datta la plazza ad ün
giuven, ingaschà lavuraint cun diplom d’università, cun nom
Francois Dupres. El  til ha svessa lavurà aint.“ – Uschè tragic! –
„Precis quel di ha’L cumanzà a baiver. Culla consequenza, cha
nüglia be Sia prestaziun sülla lavur ha laschà davo, dimpersè eir
ch’El ha mancà suvent illa firma. Seis patrun da lavur Til ha
admoni plüssas jadas. Eir aint illa lai haja cumanzà a sfariclar, e
quai nüglia pac. El perdarà Sia plazza da lavur, Sia duonna
bandunarà ad El. La chasa, sülla quala El ha fingià tut sü üna


8
ipoteca, gnarà inchantada. Il guadogn da l’inchant va davo’l
divorzi a Sia duonna per l’educaziun da vos figl cumünaivel.
Perquai ch’El vain licenzià in dischonur da Valeras, nu chatta’L
ingüna nouva plazza. Tras quai dvainta’L ün murdieu, dependent
da l’alcohol, sainza dachasa. El viva suot punts da la vart
schnestra da la Seine, ingio ch’el murirà als 28 da december dal
fraid.“ – (cuntaint) Voilà!

Marcel:
(petrifichà)  Co, per plaschair?

Casanova: Tja, uschea staja scrit qua.

Marcel:
Quist po esser be ün nosch skerz!

Casanova: Meis incumbensader nu fa normalmaing noschs skerzs. Ma be
ingüna temma, meis ami. (til clocca sülla spadla) Insembel müdaina
il trist destin in ün destin allegraivel. (metta darcheu a lö il scrit)

Marcel:
(ironic)  Precis, eu n’ha ün agüdont „celestial“!

Casanova: Precis.

Marcel:
(sta sü malpaziaint) Fini uossa cun quistas filistoccas! Per chi
lavura’L?

Casanova: Ma quai Til n’haja fingià declerà …. eu vegn da tschel muond!

Marcel:
Ha! El pretenda dad esser ün spiert? El nun es ingün spiert! Eu
vezz ad El, eu dod ad El e poss discuorrer cun El. Schi, eu Til
poss dafatta tocker aint. (til squassa per üna mongia)  Voilà!

Casanova: Eu am n’ha materialisà per El. El am vezza e’m po tocker. Per
tuot tschels suna invisibel. (cul public) Cur ch’eu vivaiva amo, am
vess quista particularità spargnà blers disgusts.

Marcel:
Ha!

Casanova: Eu nu’m poss far visibel per ningün oter. Quai es scumandà
severamaing.

Marcel:
Che pratic. Eu stess crajer ch’El saja ün spiert, e sch’eu quint
quai ad inchün, riva aint illa chasa da narramainta. E quai tuot
be perquai ch’eu sulet Til poss verer e ningün oter.


9

Casanova: Mon Dieu! El nu po quintar ad ingün da mai. Quai mettess in
privel mia missiun!

Marcel:
Uossa nu suna plü be ün’incumbenza, na, uossa suna fingià üna
missiun! Ma sa’L che? Eu nu crai gnanca pled.

Casanova: (suspüra) Eu n’ha supponü …. chi nu sarà simpel cun El.

Marcel:
Istess chi chi  Til ha ingaschà per am sculozzar, quel nun ha fat
bain sias lezias. Sia istorgia nu tuorna nüglia davant e nüglia
davo. Prüma nu suna licenzià.

Casanova: (süffisant)  Amo nüglia …… meis ami.

Marcel:
Seguonda survegna davo 15 ons pro Valeras, in mia posiziun,
üna bunificaziun remarchabla. Quai metta in muschna sia teoria
da meis ruin finanzial.

Casanova: Survaina’l la bunificaziun eir sch’el vain licenzià dischonuraivel?

Marcel:
Eu nu m’ha mai laschà gnir in debit alch.

Casanova: Spettain giò, meis ami.

Marcel:
E l’ipoteca sülla chasa es bod pajada giò.

Casanova: Po’L tour sü amo ün oter credit sülla chasa?

Marcel:
Hai! Cur cha quista ipoteca es pajada giò.

Casanova: E cura füss quai il cas?

Marcel:
In ün on.

Casanova: (triumfescha)  Voilà!

Marcel:
E terza nu vaina gnanca ün uffant!

Casanova: E’l sgür?

Marcel:
Tschientpertschient sgür! Ha’L vairamaing il sentimaint, ch’El
possa far temma a mai? Qua as sbaglia’L lura, e quai da schnuz.


10

2. scena

Marcel, Casanova, Mimi

(Sün porta vain Mimi, la duonna da Marcel. Ella es üna duonna aint pels
trenta, vestida elegantamaing e porta alch chartas in man. Ella contaimpla a
Marcel tuot irritada, nu vezza però a Casanova.)

Marcel:
(nu vezza a Mimi, discuorra adüna plü dad ot) El cumpara quia sco ün
gnü da tschêl, e craja cun quintar sü istorgias da brigants d’am
far impreschiun. Nüglia cun mai!

Casanova: (ha vis a Mimi)  Meis ami ………

Marcel:
Eu n’ha mia vita bain suot controlla e stun cun tuots duos peis
sün terra. Eu nu finirà uschè sco cha vo am laivat far verer!

Casanova: (plü dad ot) Marcel……

Marcel:
(adüna plü grit) Ed uossa pudaivat ir pro vos incumbensader e til
drizzar oura, ch’el possa chatschar seis dossier aint il ch……….

Casanova: (sbraja) No nun eschan sulets!!!

Marcel:
(petrifichà, guarda vers l’üsch, surleivgià) Mimi, chérie! (va vi pro ella,
tilla brancla cuort) Tantüna est rivada! Eu n’ha fingià cret ch’eu
n’haja da star in etern sulet cun quist spinokel. Eu til n’ha dit
fingià duos jadas dad ir. Ma quel talocca adüna darcheu alch dad
ün’incumbenza….

Mimi:
(tuot disturbada) Das-cha dumandar da chi cha tü discuorrast?

Marcel:
(muossa sün Casanova) Da quel tip via là! Il prüm as ha’l dat oura
sco sanitari.


11
Mimi:
Ma quel ha telefonà hoz a bunura e dit giò il termin.

Marcel:
Quai m’ha’l eir dit …… ch’el nu saja il sanitari. Per la paja m’ha’l
quintà istorgias tridas sur da meis avegnir.

Mimi:
Chi?

Marcel:
(muossa darcheu sün Casanova)  Mo, el!

Mimi:
(guarda cuort in direcziun da Casanova, sainza til verer, darcheu cun
Marcel) Tü hast darcheu bavü, nun?

Marcel:
Mo na, eu ……

Mimi:
(suspüra)  Perche nun est i a lavur?

Marcel:
(chaprizius) Eu d’eira fingià trat aint …… e davo suna i a dormir
amo üna jada.

Mimi:
Crajast cha cun star a chasa vegna tuot plü simpel?

Marcel:
Hai, Dieu saja lodà, suna stat a chasa! Uschigliö vess quist lader
pudü svanir cun tuot quai chi’d es qua.

Mimi:
(malpaziainta)  Ün lader? Ingio?

Marcel:
(consternà) Chérie, no stain star attent! - Plü probabel è’L mütschi
our dad üna clinica psichiatrica. Aiii! , vi da quai nun haja gnanca
stübgià. Chérie, fa il bain e va via pro duonna Bertrand e
telefona a la pulizia. Eu perchür intanta, ch’el nu scappa.

Mimi:
(malpaziainta)  Ingio è’L?

Marcel:
(stordscha a Mimi vers Casanova, chi sta uossa davant la stanza da dormir)
Là!

Micmi:
Crajast ch’el ha ün’arma?

Marcel:
(malsgür) Eu nu crai.

Mimi:
(va vers la stanza)  Tü pür spetta!

Marcel:
Chérie, che fast?


12

Mimi:
(energic) Eu til tir mia tas-china intuorn las uraglias! (passa dasper
Casanova via aint in stanza).

Marcel:
(perplex) Chérie, che fast aint in stanza da dormir?

Mimi:
(our da stanza) Aint a quia nun es ingün.

Marcel:
(malpaziaint)  Quai es logic.

Mimi:
Ingio è’L lura? Our’in chadafö? (voul ir our in chadafö)

Marcel:
(va davo a Mimi)  El nun es our in chadafö!

Mimi:
(sta salda)  Ingio lura??????

Marcel:
Via là.

Mimi:
(guarda intuorn)  Ingio?????

Marcel:
(amo plü malpaziaint) Uossa nüglia far uschè stüpid! (muossa sün
Casanova)  Quia!! Davant l’üsch da stanza!

Mimi:
(guarda stutta süll’entrada da stanza) In quel cas nüglia aint in stanza,
dimpersè davant stanza?

Marcel:
(suspüra) Hai …… là pro l’üsch da stanza.

Mimi:
(fa surpraisa) Aha, tü manajast ad el!

Marcel:
(surlevgià)  Hai, ad el!

Mimi:
(ironic) Chenün manajast precis? L’elefant rösa o il dromedar
blau?

Marcel:
Mimi……

Mimi:
(as volva darcheu vers Marcel, til charezza charin la fatscha) Eu at pos
garantir, Marcel, quia nun es ingün. Nüglia davant stanza e
nüglia aint in stanza.

Marcel:
(va via pro Casanova e til squassa) Qua è’L, vezzast? Eu til poss
tocker aint, eu til poss squassar… (cun Casanova) Di tantüna alch!


13

Mimi:
(as tegna il man davant la bocca, tegna inavo scuffuonds) Ach, Marcel.
Eu nu vess mai cret, chi vain uschè inavant cun tai.

Marcel:
(sbraja)  Eu nu sbat!!!

Mimi:
(quieta) Na, char, tü nu sbattast! Tü est be ün pa confus. Ma quai
rablaina darcheu nan. Insembel.

Marcel:
(suspect) Aha, uossa vegna davo. Vo duos traivat vi da la listessa
corda. (a Mimi) Di! Quant lönch hast fingià ün’affera cun quist?
Daspö cura viagia alch tanter vo?

Mimi:
Marcel!

Marcel:
Eu vess pero cret, cha tü hajast ün meglder gust. (va darcheu via
pro Casanova) Mobain, in quist cas: quist! El es tantüna Casanova!
L’hom chi fa s’inschnuogliar las duonnas davant el.

Mimi:
Uossa basta, Marcel. Il prüm vezzast elefants rösa, e lura
pretendast eir amo ch’eu n’haja ün’affera cun Casanova. Eu nu
sun plü pronta da tadlar inavant tias falistocas. (til dà la posta)
Quia hast la posta dad hoz. Tilla guarda tras, lura gnarast forsa
darcheu ün pa plü cler aint in teis cheu. Eu vegn a giantar cun
mia mamma. Davomezdi tuorna darcheu. Lura stübgiaina co cha
no pudain güdar a tai. (va vi pro la porta)

Marcel:
(sbraja) Eu nu douvr ingün agüd!!!! (bütta la posta sün maisa)

Mimi:
(quieta) Craja’m, chérie. Tü douvrast urgiaintamaing agüd pro-
fessiunal. - Salut, Marcel. (oura)

3. scena

Marcel, Casanova

Marcel:
(grit)  Cha schmaladi sia!! (Casanova davo el til pizcha) Auà, che vess
quist da dar?

Casanova: (critichond)  In mia preschentscha nu vegna blastemmà.


14
Marcel:
(achüsond)  Eu nun ha amo mai sbragi cun mia duonna.

Casanova: Forsa ha’L fin uossa be s-chatschà seis veritabel temperamaint.

Marcel:
(grit)  El es la cuolpa da tuot!

Casanova: Eu n’ha dit, ch’ella nu vezza a mai.

Marcel:
Ah, va …… (refüsa cul man, va vi pro la bar e metta sü ün magöl plain
cognac, til baiva sur cheu giò)  Uossa oura culla pomma: Chi ha gnü
l’idea da’m tour pel chül? Mia söra? Quella am ödiescha da
prüma davent, quista chavra veglia! (metta sü amo ün magöl e til
svöda) Quellas duos vöglian la chasa, tuorna? Quellas am voulan
metter davent, aint in üna chasa da narramainta, per ch’eu nu
sun plü in peis. Ma nüglia cun mai. (baiva amo ün magöl cognac)
Quant paj’na?

Casanova: (surria)  Meis ami, eu nu douvr ingüns raps. Mia paja es il paradis.

Marcel:
Uossa po’L lura schmetter planet cun quists tagnins! Chi È’L in
vardà?

Casanova: Giacomo Casanova.

Marcel:
Ha! Quel es mort daspö passa 200 ons!

Casanova: (suspüra) Quai m’es consciaint. In l’eternità passan 200 ons sco
duos dis.

Marcel:
(vain planet stuorn) Insista’L inavant dad esser ün anguel?

Casanova: Anguel perchürader!

Marcel:
Anguel perchürader. (sgrigna) Lura fat tantüna!

Casanova: Che manaja’L?

Marcel:
(piglia la butiglia da cognac e baiva adüna darcheu landeroura. Riva la
bratscha)  Ch’El persvada a mai, ch’El nun es da quist muond!

Casanova: Eu Til n’ha dit ……

Marcel:
Fini da taloccar! Uossa vöglia verer fats!


15

Casanova: Meis ami, eu nu sa che ch’El voul ragiundscher ……

Marcel:
Sch’El es ün spiert, schi lura sa’L dal sgüra far da quists trics.
Metter in funcziun vents chi soflan tras quista stüva. Muantar
ogets chi svoulan per quai suot. Sajettas! Tuns! Eu vögl verer
tuot il program!

Casanova: (cun dignità) Quai sun piparias. Sün quel niveau nu’m lascha giò!

Marcel:
(triumfescha) Ha! Perquai ch’El gnanca nu sa far quai! Perquai
ch’El es ün uman precis sco eu! E perquai ch’El es ün blagör ed
ün manznèr!

Casanova: (da quai grit)  Che craja’L, meis ami?

Marcel:
(ha ün’idea) Uossa saja, El es ün comediant! E quai gnanca ün
bun.

Casanova: El as permetta da’m sparmalar. A mai! Giacomo Casanova,
probabel il plü grond comediant da seis temp!

Marcel:
Schi ch’El am muossa che famus spiert ch’El es, lura am

s-chüsa eir pro El.

Casanova: (tira chafuol il flà) Mobain. Schi nu dà propcha ingün’otra soluziun.
Ün mumaint. Eu am stögl il prüm ramassar. Quist vegn uossa ter
cumplichà per mai.

Marcel:
(sgrigna) Logic.

Casanova: (cun dignità) Eu as dumond be alch: portai cun dignità.

Marcel:
Co manaja’L quai?

Casanova: Per plaschair, nüglia giarai in svanimaint. Quai daja amo
minchatant.

Marcel:
Eu nu sun amo mai i in svanimaint.

Casanova: Quai han pretais eir fingià oters. Homens plü curaschus co El. E
quels sun crodats per terra sco cunigls.


16
Marcel:
(da quai cool)  Be ingüna tema, eu nu vegn in svanimaint.

Casanova: In quel cas! (tira trais jadas ferm il flà, serra cuort ils ögls, va via pro la
glüm da pé)  Il prüm ün pitschen spectacul. Eu fetsch gnir glüm!
(dozza ils mans invers la glüm,splatta duos jadas culs mans e la glüm as
vüda)  Voilà! (splatta duos jadas culs mans e la glüm as stüda)  Voilà!

Marcel:
(es il prüm ün pa stut, lura cumainza’l a rier) Ün tric fich imposant!

Casanova: (lusingà)  Grazia, ma nüglia da manzunar!

Marcel:
(va via pro la glüm, metta la butiglia suot il bratsch, splatta duos jadas aint
ils mans, la glüm as vüda, splatta darcheu duos jadas culs mans, la glüm as
stüda) – (ironic) Quista glüm vain da l’America. Schi’s splatta aint
ils mans lura as vüd’la e’s stüda.

Casanova: (stut)  Incredibel! (examinescha la glüm intensivmaing)

Marcel:
Scharlatan.

Casanova: (sparmalà) Dimena. (va sco per cas via pro’l radio, metta seis man lasura,
clocca e squassa)  Musica! (radio cumainza ad ir)

Fini! (radio schmetta da far musica)

Marcel:
(sainz’impreschiun)  L’apparat ha fingià daspö eivnas ün disturbi da
contact.

Casanova: (cun rabgia)  Che diavel es quai, es ün radio?

Marcel:
L’aparat davo el. Guardai! (fa ir il radio, la musica va, serra giò il radio,
la musica schmetta)

Casanova: (fascinà)  Sapperlot! (examinescha il radio)

Marcel:
Ingianader.

Casanova: (vain grit) Mon Dieu! (va vi pro ün purtret e cumainza a gesticular culs
mans)  Crouda! (il purtret crouda)

Marcel:
El ha fat dar giò il purtret.

Casanova: (grit)  Eu nun ha gnanca toc aint il purtret!


17
Marcel:
Cler, vaivat!

Casanova: Oh, mon Dieu! El nu’m lascha ingün otra schelta … Eu stoss
chaschunar ün don plü grond. (va aint illa mità da la stüva, doza la
bratscha vers la chadafö)  Alors!

(our da chadafö as doda ün ramplunöz e sfrachöz cun tuns da temporals
tanteraint. Marcel es spaventà, va svelt our in chadafö. I’s doda inavant
canera.)

Casanova: (surria süfisant, doza la bratscha)  Fini! (i vain quiet)

Marcel:
(vain amo adüna spaventà our da chadafö, es plain farina) El …… El ……
El ha demoli mia chadafö!

Casanova: (doza las güvellas) El nu m’ha laschà ingün’otra soluziun.

Marcel:
Co ha’L fat quai?

Casanova: Quai es mia secretezza.

Marcel:
(va via pro Casanova) Am dit alch, cha be eu poss savair.

Casanova: (piglia il dossier our da la giacca, til splaja giò, legia)  „El ha üna natta
sül schnuogl dret, ch’El ha fat d’uffant. El d’eira in vacanzas cun
seis genituors. Ün bel di ha’l vis sco ch’ün pêrin giuven es i aint
in ün tablà. Our da spür bonder È’L rampignà sül  s-chandlèr per
cuccar aint da fanestra.“ – Eu til incleg bain, meis ami. Eir eu
d’eira premadür, be ch’eu nu’m vess mai laschà tschüffer. (legia
inavant) – „El ha pers l’equiliber, es crodà giò dal s-chandlèr e
sgraflà sü il schnuogl. Lura è’L mütschi e s’ha svarguognà.“ –
Amo alch chi’ns disferenzchescha. – (legia inavant) „A sia mamma
ha’l lura quintà, ch’El saja i üna sfrattamada cul velo.“ (criticha)
Dir manzögnas nun es mai bun, meis ami!

Marcel:
(schmort)  Eu nun ha amo mai quintà quist’istorgia ad inchün.

Casanova: (inchantà)  Lura am craja’L uossa tantüna?

Marcel:
(consternà) Eu craj bod …… Lura È’L propcha ….. ?

Casanova: (surria)  Giacomo Casanova! Seis anguel perchürader!


18
Marcel:
Ed El vegn …...

Casanova: …… da tschel muond, per Til güdar our da quista situaziun
precara.

Marcel:
(tuot perplex)  Eu crai ……

Casanova: Schi, meis ami?

Marcel:
Eu crai ……

Casanova: Quai ha’L fingià dit.

Marcel:
(fallomber)  Eu crai ……

Casanova: Eu crai, ch’El am craja.

Marcel:
Eu stögl ……

Casanova: As s-chüsar. -  I Til saja pardunà.

Marcel:
Eu ….. (crouda in svanimaint aint illa bratscha da Casanova)

Casanova: (til tschüffa sü) Mon Dieu!!!!!

Tenda


19

2. act

1. scena

Marcel, Casanova

Abitaziun illa chasa Dumas sco pro’l prüm act. Davomezdi. D’immez stüva
giascha Marcel giò per terra, Casanova es in schnuoglias dasper el, splatta la
massella, il prüm be lomin, lura adüna plü ferm.

Casanova: (energic) Star sü, meis ami!

Marcel:
(vain planet pro sai, dà a Casanova giò pel man) Piglai davent vossas
piclas fraidas da mai! (as sezza sü) Uossa eschat amo adüna qua?

Casanova: (sta sü, sparmalà) El es i in svanimaint. Eu n’ha fingià cret, ch’El nu
sdruaglia mai plü.

Marcel:
(sta sü, as struscha sur ils ögls, suspüra) Quant lönch suna stat in
svanimaint?

Casanova: (trist) Displaschaivelmaing es i a perder meis sen pel temp i’ls
ultims 200 ons.

Marcel:
(guarda süll’ura, dà ün sigl)  Porzelocca! Davomezdi, las trais! Eu sto
esser stat quatter uras davent.

Casanova: (stübgia)  I’m paraiva eir vaira lönch.

Marcel:
(cun schnügliass) Eu n’ha cret, cha vo nu vaivat ingün sen pel
temp.


20
Casanova: Eu manai pel temp terrester.

Marcel:
(inquiet) Per l’amur da Dieu! Quatter uras! Schi’s perda via uschè
lönch,  dà quai dons da tscharvè.

Casanova: Nüglia plü gronds co da l’alcohol!

Marcel:
(hectic)  Perche nun ha’L clomà ün docter?
Casanova: (paziaint) Meis ami, eu sun ün spiert! Co vessa gnü da clomar ad
ün docter? E dal rest, glieud chi’s perda via nu grofla!

Marcel:
Co per plaschair?

Casanova: El ha groflà.

Marcel:
(sparmalà) Eu nu grofl mai!

Casanova: Co voul El savair quai? A la fin dorma’L cur ch’el grofla.

Marcel:
Mia duonna sto pero savair. Ella dorma mincha not dasper mai e
nun ha amo mai dit ch’eu grofla.

Casanova: (decis) El ha groflà. E quai m’ha laschà gnir a la  conclusiun, ch’El
nu d’eira pers via, dimpersè ch’El ha be dormi oura sia sborgna
dad hoz avantmezdi.

Marcel:
(tira fodas) Ah schi, il cognac.

Casanova: (critichond) Üna noscha medicina per ün’orma amalada. Ma El nun
es pel vaira amalà. Tuorna quai, meis ami?

Marcel:
(ironic) Grazia fich per la diagnosa, docter Casanova!

Casanova: (tschögna cul man) Oh, fat jent. Ma quai es bler massa gronda
onur.

Marcel:
Eu n’ha said. Eu sto baiver alch. (va our’in chadafö, tuorna subit inavo,
cun rinfatschas) El ha demoli mia chadafö. (va via pro la bar) Nu po’L
tilla rumir sü a la svelta?

Casanova: Quai nun es uschè simpel (suspüra) Meis ami, nüglia fingià
darcheu alcohol!


21

Marcel:
(dozza üna caraffa cun aua vers Casanova) Aua! (metta sü ün magöl,
baiva e til metta giò sülla bar) Eu m’impais ch’eu nun haja dad offrir
alch ad el.

Casanova: (deplorescha)  Na, grazia.

Marcel:
(furbaz)  El nu po damaja gnanca giodair plaischairins terresters?

Casanova: (suspüra) Uschè jent ch’eu vess, eu nu bad insomma ingüns
gusts. E dal rest nu’m fessa gnanca bain ed eu stess sten mal.

Marcel:
Ha?

Casanova: Schi. I culess tuot be tras mai e fess üna vaira porcharia sül
tapet …… e quai nu vessa’l dal sgüra na jent.

Marcel:
Grazia. (va pro la sopcha e’s tschainta) Eu sto dar pro ch’eu n’ha amo
adüna ün problem cun l’impissamaint, ch’eu sun gnü onurà cun
agüdont divin.

Casanova: Benedi, meis ami, benedi. Ma per plaschair ingünas cumprouvas
plü. L’ultima m’ha cuostü bod tuot mia forza. Eu am n’ha eir posà
oura ün pa dürant ch’El ha dormi.

Marcel:
Na, na! Eu til crai. E dal rest es mi’abitaziun gnüda demolida
avuonda. (bondrius) El vain propcha da casü?

Casanova: (tira sü las spadlas) Da casü, da cagiò, da cavia, da … sco ch’El voul
dir a quai.

Marcel:
Co esa là?

Casanova: (surria) Quista dumonda m’es gnüda fatta amo mincha jada. Tja,
simplamaing co cha minchün as giavüscha.

Marcel:
E co ha El giavüschà?

Casanova: Meis ami, eu sun Casanova! El po ingiavinar trais jadas.

Marcel:
(surria süffisant) Eu am poss metter avant! Ma …… perche güsta
eu?


22
Casanova: Perche chi m’han tramis pro El?

Marcel:
Hai, precis. Perche pro mai?

Casanova: Perquai ch’El douvra agüd.

Marcel:
E perche güsta ad El?

Casanova: Perquai ch’eu sun güsta disponibel.
Marcel:
Fa’L quai amo minchatant? E perche nun ha’L ingün’idea da la
tecnica moderna? Il radio, il telefon, la glüm electrica?

Casanova: Oh, mi’ultima incumbenza n’haja gnü fingià avant ün ter temp.

Marcel:
Cura d’eira quai?

Casanova: Eu crai dal 1875.

Marcel:
Che?! Lura as po’L spettar ün pêr surpraisas!

Casanova: Meis ami, eu sun cuntschaint per meis buonder! Eu m’allegr da
scuvrir tuot il nouv daspö mia ultima visita sün quist muond.

Marcel:
Til ha chatschà il buonder da gnir giò sün terra?

Casanova: Meis ami, craja’L propcha ch’eu banduna our d’aigna voluntà il
paradis per gnir sün terra? Eu n’ha giodü lönch avuonda la vita
terresta.

Marcel:
Perche È’L lura gnü tramis?

Casanova: (sviond oura) Quai es üna lunga istorgia ……

Marcel:
Eu n’ha temp.

Casanova: (amo adüna sviond oura) Id es ün (sbarbotta)  chaschaschi…

Marcel:
Co per plaschair?

Casanova: (dad ot) Ün chasti.

Marcel:
Ün chasti?


23
Casanova: Mincha jada schi nu’s cumporta correct, esa da gnir sün terra a
far üna bun’ouvra.

Marcel:
(furbaz)  Che ha’L prestà?

Casanova: Oh, nüglia da mal.

Marcel:
Eh …… a mai po’L bain quintar. A la fin cugnuoscha’L eir tuot
mias secretezzas.

Casanova: (suspüra, as sezza sülla sopcha visavi a Marcel)  Hai quai tuorna, lura til
vöglia quintar. - Eu d’eira güsta in üna allegraivla cumpagnia cun
Machiavelli e Cousteau, cur ch’üna da mias persunas da
protecziun es gnüda e laiva sün mort e fin tour part a nossa
cumpagnia. – Tanter da no … eu nun ha amo mai pudü star oura
a quist blagör. - Uschè es dvantà our dad üna bella discussiun
filosofica üna debatta furiusa, e cur ch’el ha eir amo pers pro’l
jass, nun es la dispitta plü statta evitabla. - Precis uschè d’eira’l
fingià sün terra …… adüna ha’l da far dispitta.

Marcel:
(furbaz) Ha’L pers cun onur, o ha’L güdà davo ün pa?

Casanova: (sparmalà) Tadlai üna jada, meis ami! Sco sch’eu vess dabsögn
dad ingianar! Eu n’ha adüna gnü furtüna aint ils gös e nun ha
mai gnü da güdar davo ……

Marcel:
(incredibel) So?

Casanova: (da quai s-chüsond)  Mhh, hai. I nun es amo mai stat mal d’avair
amo ün ass aint la mongia.

Marcel:
Aha!!

Casanova: (grit) Pervi da quai nu’m vessa’L güsta stuvü denunziar, quist
ruos-ch.

Marcel:
Chi d’eira quai?

Casanova: (da suringiò) Bonaparte!

Marcel:
(incredibel) Napoleun Bonaparte?

Casanova: Hai, precis quel!


24

Marcel:
(cumainza a rier da cour)

Casanova: Mia prüma incumbenza! Ün’istorgia terribla. Eu n’ha stuvü ir
direct duos jadas pro quel. Ün püf dischagreabel!

Marcel:
(riond) El es stat anguel perchürader da Napoleun?

Casanova: Hai, precis.

Marcel:
Seis agüdont e cusgliader?

Casanova: Id han gnü il sentimaint ch’eu saja qualifichà per quella missiun.
Perquai ch’eu n’ha gnü da chefar in mia vita cun la monarchia.

Marcel:
(ria dad ot)

Casanova: (a Marcel) Eu nun incleg propcha nüglia la derivanza da Seis
plaschair. - A la fin n’haja güdà a Napoleun a guadagnar ad ün
pêr da sias plü grondas victorias.

Marcel:
Direct duos jadas, ha’L dit. Cura È’L lura stat activ?

Casanova: Co manaja’L quai?

Marcel:
Cura ha’L figürà sco seis anguel perchürader?

Casanova: (superbi) Eu til n’ha güdà pro l’allianza cul zar Alexander da la
Russia. Da meis temp n’haja gnü stret contact cun la nona dad
Alexander.

Marcel:
(sgrigna) E la campagna cunter la Russia?

Casanova: Quella til n’haja provà da metter our dal cheu! Cur ch’el nun ha
vuglü tadlar sün mai, n’haja desdit mia missiun. A la fin til n’haja
lura listess stuvü güdar üna seguonda jada …… a mütschir da
l’insla Elba.

Marcel:
(ria) E Watterloo?

Casanova: Quella jada d’eira fingià inavo aint il paradis. Id es gnü decis dals
plü ots, cha quel cas es invan, sainza spranza.


25
Marcel:
Che ha’L vairamaing prestà, d’avair survgni ün simil cas? E quai
eir amo sainza spranza? Ha’L surmanà a Maria vergina? (ria)

Casanova: Ma che pensa’L, meis ami? Quella vain survagliada severamaing!
Na, eu n’ha be gnü ün pa problems cun m’adattar.

Marcel:
(ria) Problems da s’adattar. Quai am possa metter avant, pro sia
biografia. Vairamaing vessa’L stuvü esser bler daplü sün terra.

Casanova: L’ultim cas dal 1875 d’eira talamaing sainza spranza, chi nu s’han
fidats da til laschar schoglier a mai. E cur ch’eu sun lura listess
stat bun da far quai, m’hana dat ün pêr bigliets libers …
displaschaivelmaing sun quels fingià dovrats sü.

Marcel:
Che cas es quai stat?

Casanova: Quai ans mainess massa dalöntsch, meis ami. Ans concentrain
uossa plü jent darcheu sün sia istorgia.

Marcel:
(darcheu serius) Eu sper, cha meis cas nu saja sainza spranza? Eu
nu sun tantüna il rai da la Frantscha.

Casanova: Meis ami, scha rai o contabel, quai nu quinta, ils problems sun
pelplü ils istess. Be las dimensiuns as müdan. E dal rest n’haja
uossa daplü experienzas in quistas robas sco quella jada. Dimena
… perche nun ha’L chüra da sia vita?

Marcel:
Manaja’L meis lavur?

Casanova: Tanter oter.

Marcel:
(sta sü, va grit per stüva intuorn)  As poja propcha far imbüttamaints
a mai pervi da quai? Daspö 15 ons lavura per quist totel d’ün
Valeras. Ün tiran sco ch’el sta scrit aint il cudesch. Eu til vess jent
dit mincha di pel gnif aint che ch’eu pens dad el. Ma na, eu am
n’ha adüna retgnü, n’ha adüna fat meis lavur sincer e spargnà
tras quai a la firma üna pruna raps. Avant ün on m’ha’l
impromiss, cha cur cha’l vegl procurist giaja in pensiun, possa
surtour seis post. E che fa’l? Am metta a quist mocus d’ün
Dupres davant il nas!

Casanova: Cun diplom da l’università.


26
Marcel:
Ha! Quel ha’l dalsgüra cumprà inclur! Quel asen nun ha
ingün’idea da l’affar! Ma Valeras til tegna per ün talentun. Eu til
n’ha vuglü rivir fingià ün pêr jadas ils ögls, ma el ha be manià,
ch’eu saja invilgius da la posiziun e ch’eu dessa esser cuntaint
ch’eu n’ha uschè üna buna plazza. Cha a la fin stopcha eir chapir,
ch’ün diplom haja daplü valur co mias lungas experienzas. Che
vessa stuvü respuonder a quai?

Casanova: Perche è’L restà pro Valeras?

Marcel:
Eu vess stuvü ir? E laschar ir mia bunificaziun giò per l’aua? Na,
sch’El am voul avair davent, schi lura am dessa’L svessa desdir la
plazza.

Casanova: Meis ami, eu speresch cha quai d’eira la dretta strategia.

i sclingia a la porta

Casanova: (surprais) Spetta’L visitas?

Marcel:
(stut) Vairamaing nüglia. S-chüsa. (sta sü e va vers l’entrada, as volva
inavo vers Casanova) Füssa’L uschè gentil dad ir aint in stanza?

Casanova: Perche? A mai nu vezza insomma ingün oter co El.

Marcel:
Apunta pervi da quai. A mai irritescha quai, sch’El es quia.

Casanova: (suspüra)  Sco ch’El voul. (sta sü, s’inclina, va aint in stanza)

i sclingia darcheu

Marcel:
Hai, eu vegn!! (riva la porta)

2. scena

Marcel, Ivonne

L’üsch da stanza as riva, e’s serra darcheu. Ivonne vain aint. Ella es mità
trenta, adretta e para ün pa naïva.

Marcel:
Ivonne, che fast tü qua?


27
Ivonne:
Eu n’ha be vuglü verer co chi va a tai. Tü nun est propcha amalà,
nun?

Marcel:
Be our da protest!

Ivonne:
(va vi pro la cutscha e’s sezza giò) Ah, Marcel, eu at poss dir. Illa
firma es ruot oura l’infiern! Valeras es our d’sai, perquai cha tü
nun est darcheu nüglia gnü.

Marcel:
Quai ha’l merità!

Ivonne:
Quista jada haja dat ter disgusts!

Marcel:
Hast dudi alch?

Ivonne:
(furbaza) Perche suna secretaria? Dimena, eu n’ha dudi be per
cas, co cha Valeras ha cumandà a Dupres aint in seis büro. El
d’eira bes-cha zappa narra. I’s ha dudi ün pêr robas tras l’üsch.
El ha sbragi alch da cumpetenzas e da forza da persvader ad
oters. E Dupres ha dit alch uschè sco: Marcel Dumas …… nosch
….. perfid …… fos ed amo alch maglin. (as clocca sülla spadla)

Marcel:
Che manca?

Ivonne:
Alch am fa sguozchas vi dal culöz. Es eir istess. La secretaria da
Valeras ha manià, chi pudess avair alch da chefar cul rapport da
l’Uffizi d’impostas chi’d es gnü hoz culla posta.

Marcel:
Tü chara roba!

Ivonne:
Dupres ha dit ad ella: (fa davo) … „uossa vaja al vegl Dumas vi
dal pail!“ Sco scha no tuots nu savessan, quant perfid, nosch,
schmaladi … au!!!! (as tegna il giallun)

Marcel:
Che esa?

Ivonne:
Alch m’ha piclà aint il gialun!

Marcel:
Muossa üna jada. (voul star sü)

Ivonne:
Na, na, - fingià bun - nüglia uschè mal. Dimena, darcheu inavo
pro’l büro dal schef. Intanta d’eira fingià radunada tuot la
squadra sün l’üsch da büro. Il schef ha dit alch sco indiscreziun,


28
supressiun illegala e falsificaziun da la contabiltà o uschea. (as
sgratta vi dal culöz) E davo ha’l dit alch dad inspecziun da l’Uffizi
d’impostas, rapport d’impostas e manzunà teis nom. (as clocca
sülla spadla)  Nuojus muos-chin!

Marcel:
Ed inavant?

Ivonne:
E lura ha dit Valeras ch’el discuorra ün pêr pleds serius cun tai.
Sül apparat da telefon as haja vis, ch’el ha telefonà cun tai.

Marcel:
Hai, quai ha’l fat.

Ivonne:
Vos discuors es stat svelt a fin. E davo ha’l sbragi sco’n tor: „Alch
uschè impertinent, disch ch’el piglia ün advocat e picha sü il
telefon. Quai es confessà.“ Davo es gnü Dupres our da büro e
tschinch minuts plü tard es fingià gnü Ponsac.

Marcel:
(suspect)  Il schef da persunal!

Ivonne:
Quai es capità avant quatter uras. Eu n’ha vairamaing güsta
vuglü telefonar a tai, ma alch es adüna darcheu gnü tanteraint.
Perquai n’haja schmiss plü adura da lavurar e sun gnüda
directamaing nan a qua. Eu n’ha simplamaing stuvü quintar tuot
quist a tai. No nu vain rablà oura nüglia our da Ponsac. Eu
speresch chi hajan cloccà üna jada a Dupres süllas piclas.

Marcel:
Quai dubitescha, sch’eu vögl esser sincer.

i sclingia a la porta

Ivonne:
Spettast visitas?

Marcel:
(sta sü e va vers l’üsch) Na,  - ma eu nun ha güsta ün bun
sentimaint.

Ivonne:
(spaventada) I nu gnarà tia duonna? - Ella nu’m cugnuoscha.
Nüglia, ch’ella pensa alch fos, scha tü hast quia visitas dad üna
duonna.

Marcel:
Quella ha üna clav. E dal rest è’la pro sia mamma e quai po dü-
rar amo tuottadi. (Va our da porta)

Ivonne:
(as clocca plüssas jadas sülla spadla e’s sgratta)


29

Marcel:
(vain aint, tegna üna charta in man) Il postin cun ün express!

Ivonne:
(tuot agitada) Nu voust leger che chi’d es aint?

Marcel:
(sventulescha la charta) Da Valeras!

Ivonne:
(s’allegra da maniera naïva) Forsa üna promoziun!

Marcel:
Eu am pos imaginar, che promoziun cha quai sarà. (riva la charta
chi cumpiglia ün fögl scrit ed ün paquettin cun aint documainta, legia intant
ch’el as sezza giò sülla sopcha. Sföglia, bütta la charta sün maisa e stübgia
ila documainta)

Ivonne:
(piglia la charta) Possa?

Marcel:
(guarda sü da la documainta, teatralic) Per plaschair … „piglia part a
mia decadenza!“

Ivonne:
(legia) „Stimà sar Dumas, nus til vain imprais a cugnuoscher i’ls
ultims 15 ons sco collavuratur fidaivel e loyal. El ha liquidà Sia
lavur adüna a plaina cuntantezza.“ – Be chi arcugnuoschan quai
üna jada! – „Tant daplü eschan nus dischillus, cha …… (legia
inavant da bas, consternada, as clocca adüna darcheu sülla spadla, gritta)
Plufras bes-chas!

Marcel:
(irrità)  Che manca?

Ivonne:
Ah, uschè ün muos-chin am secca tuotta pezza!!

Marcel:
(guarda ün mumaint concentrà aint l’ajer) Eu nu vez ingüns muos-
chins.

Ivonne:
Ma el sto esser qua! Quel as zoppa dal sgüra inclur e be spetta
per attachar a no.

Marcel:
Insomma, eu nu n’ha badà amo nüglia.

Ivonne:
(tira las spadlas) Forsa va’l adösss be a duonnas.  Quista stüpida
bes-cha!

Marcel:
(ha ün’idea, sta sü e va pro la cuotscha dasper Ivonne, furius) Mumaint!
Eu am sa bain metter avant, che muos-chin cha quai es! (piglia ün
plümatsch e clocca quel sülla sponda da la cuotscha dasper Ivonne) Ün


30
muos-chin perfid e manznèr chi nu va our da stüva cur chi’s til
disch!

Ivonne:
(admira) Marcel! Pro tai nu vegnan vegls ils muos-chins.

Marcel:
(bütta davent il plümatsch) Pür am craja, quist muos-chin ha fingià
200 ons.

Ivonne:
(stutta, sgrigna lura) Ah, Marcel. Teis stincals sun adüna amo ils
meglders. (legia inavant)

Marcel:
(va inavo pro la pultruna e’s lascha crodar laint)

Ivonne:
(ha fini da leger, consternada, cumainza a cridar) Marcel, i han dat la
desditta a tai. (scuffuonda)

Marcel:
(sta sü e va pro Ivonne e dà la rain a l’entrada) Uossa, uossa, Ivonne,
nüglia cridar. (pertoc penibel)

Ivonne:
(scuffuonda) Eu nu poss far oter. Scha alch es uschè trist, lura
stossa cridar e nu riv da schmetter.

Marcel:
Spetta, eu vegn per ün fazöl da nas. (va aint in stanza)

Ivonne:
(crida, as clocca sül culöz) Est amo adüna qua, toc bes-cha
ignoranta. (scurrainta culla bratscha)

Marcel:
(vain our da stanza)  So, quia hast ün fazöl da nas.

Ivonne:
(vezza a Marcel e cumainza darcheu a cridar)

Marcel:
(va pro Ivonne, voul sezzer giò daspera, ponderescha ün mumaint, as sezza
listess dasper Ivonne)  Ivonne, schmetta uossa da cridar, uschigliö
cumainza eir eu amo a schgniclar. Quai nun es tantüna uschè
mal. (brancla ad Ivonne e cumainza svess a cridar)

3. scena

Marcel, Ivonne, Mimi

Mimi vain sün porta ed observa la scena


31

Ivonne:
(scuffuonda adüna darcheu) Nüglia uschè mal. Che dessa be mâ far
uossa sainza tai? Tü est adüna stat uschè generus cun mai!

Marcel:
(scuffuonda eir) Tü survivarast quist …… precis uschè sco eu.

Ivonne:
Tü d’eirast adüna il plü char da tuots.

Marcel:
Meis successur sarà dal sgüra eir uschè bun cun tai.

Ivonne:
Tuot tschels nu sun uschè buns sco tü!

Marcel:
Ah, chara. (ninan vi e nan)

Mimi tuossigna, Marcel ed Ivonne sun petrifichats in lur branclada, as
distanzieschan lura svelt

Marcel:
(dà sü ün sigl) Mimi!

Ivonne:
(a Marcel)  Tia duonna?

Marcel:
(dà dal cheu)

Ivonne:
Char Segner! (cumainza a cridar amo plü dad ot)

Mimi:
(sarcastic) Che scena commoventa! Tü permettast? Eu vögl be
svelta paquettar mia roba (va in direcziun da la stanza)

Marcel:
(tilla segua)  Mo Mimi, quai es tuottüna be ……

Mimi:
Eu nu vögl gnanca savair! Eu nu vögl savair co ch’ella ha nom,
ed i nu’m interessa eir nüglia quant lönch cha tü ingianast a mai
cun ella.

Marcel:
Ma, Mimi, eu ……

Mimi:
Bain. I m’interessa listess. (va pro Ivonne e tilla dumonda ourdvart
gentil)  Co es Seis nom?

Ivonne:
Ivonne Beaumot.

Mimi:
E quant lönch è’La fingià insembel cun el?


32

Ivonne:
Eu sun daspö ün on sia ……

Mimi:
Ha! Daspö ün on! (süffisant) Eu stoss dir, Marcel, tü am
surprendast! Ma uschè es quai halt! Auas quietas sun chafuollas!

Marcel:
Tü inclegiast alch suotsura. Am lascha per plaschair declerar tuot
in quietezza.

Mimi:
(nu taidla ad el) Ha! Ed eu n’ha pensà: til lascha temp. El ha dal
sgüra disgusts aint illa firma. El at quintarà lura bain tuot. Eu
n’ha supportà tias glünas. Eu nun ha mai plont. Eu at laiva dar
amo üna schanza, davo tia scena dad hoz a bunura. – Uossa am
vain güsta darcheu adimmaint: tü! hast fat a mai rimprovers,
ch’eu n’haja ün’affera. Uschè ün viz!

Marcel:
Ivonne es mia secretaria!

Mimi:
Uossa è’La eir amo tia secretaria. Che pratic. Lura hast tia
amanta tuottadi intuorn tai!

Marcel:
Mimi, Valeras am ha dat la desditta!!

Mimi:
(sarcastic) Oh, che puchà! Lura gnanca nu vezzast plü a tia
secretaria, almain nüglia pro’l lavur. Dessa uossa cumanzar a
cridar o che?

Marcel:
(cun rinfatschas) Sco scha tü vessast t’interessada üna jada per
mia lavur! Na, tü cuorrast plü jent tuottadi davo tia mamma.

Mimi:
(gritta) Ella discuorra almain cun mai! Tü nu quintast mai nüglia!

Marcel:
Lura taidla almain uossa che ch’eu n’ha da dir.

Mimi:
(va via pro Ivonne) Vezz’La quai suot meis ögls? Quai nun es üna
nouva tecnica da schmincar, quai sun rinchs!

Ivonne:
(temma) Hai.

Mimi:
E sa’La dingionder ch’eu tils n’ha?

Ivonne:
(prudaint) Na.


33
Mimi:
(muossa sün Marcel) Cur ch’el ha bavü, lura grofla’l talmaing, cha
las tapetas as schoglian da las paraids!

Marcel:
Mimi!

Mimi:
(va via pro Marcel) Eu vess stuvü tadlar da prüma davent a mia
mamma ……

Marcel:
(explodischa) Ha! Quista chavra veglia! Quella nu m’ha pudü star
oura fingià da prüma davent!

Mimi:
(gritta) E cun quai ha’la gnü tuotta radschun, tü fos, schmaladi …
Aua!!! (as tegna il chül)

Marcel:
(cun pissers)  Che manca?

Mimi:
Alch m’ha piclà.

Marcel:
(sbraja)  Laschai las piclas da mia duonna!

Mimi:
(sbraja inavo) Schmetta da sbragir cun mai!!!! (tuots duos as guardan
ün mumaint grittischem ün sü per tschel)

Ivonne:
(tmücha) El fa quai adüna uschè culs insects.

Mimi:
(para quieta) Eu crai cha no vain dit avuonda. Eu desist uossa sül
paquettar. Per mia roba …… (explodischa) trametta davo la chavra
veglia speravia!

Marcel:
(sul) Eu tilla stumplarà cun plaschair da s-chala giò!

Mimi:
(sarcastic) Tü am surprendast adüna darcheu, Marcel! Tü nun est
gnanca uschè (explodischa) lungurus!

Marcel:
(as retegna cun fadias) Lungurus?

Mimi:
Precis! Ils ultims tschinch ons sun stat uschè alch da monotons
sco amo mai in mia vita! Mincha saira: „Buna saira, chérie. Co
d’eira teis di?“ – „Bun. Co d’eira aint illa firma?“ – „Uschè sco
adüna.“ – „Daja alch da nouv?“ – „Na.“ – „Laina ir hoz in
sortida?“ – „Na, eu sun massa stanguel.“

Marcel:
(sbraja)  I basta!


34

Mimi:
(calma)  Tü hast radschun, i basta. Adieu, Marcel. (va vers la sortida,
sferma, va via pro Ivonne, darcheu amiaivel) Ah ... co d’eira darcheu
Seis nom? Carol?

Ivonne:
Ivonne!

Mimi:
(ria süffisant)  Ivonne! Sch’Ella tegna a quel per il meglder, lura nu
lessa savair co cha tschels amants d’eiran!

Marcel:
Mimi!

Mimi:
(cun Ivonne)  Sch’Ella as lascha aint cun quist qua, lura ch’ella
cumpra üna chaista intera cun romans d’amur. Uschigliö invlid’La
ter svelta, quant bel chi pudess esser.

Marcel:
(sparmalà)  Tü nun est eir nüglia güsta üna Lolita!

Mimi:
Ha! Il caluoster da Nôtre Dame ha daplü sex-appeal co tü! (tuots
duos as fissan darcheu)

Ivonne:
(tmücha) Ma eu nu sun gnanca …

Mimi:
Pretensiusa? Lura ha’La gnü furtüna! Quellas pêr jadas ch’el s’ha
occupà l’ultim temp cun mai as laschan dombrar vi dad ün man.
Ma nüglia far massa gronds pissers, Marcel, seis scopo hana
accumpli. Eu at less infuormar pro fuorma, ch’eu sun statta hoz
pro’l meidi. (superbi, tgnond inavo las larmas) Ma ingüna temma.
L’uffant ed eu nun saran in peis a tai! Adieu! (va)

quietezza penibla

4. scena

Marcel, Ivonne

Marcel:
Cha schmaladi sia!!!! – Au!!! (boxa üna pezza da quai sulvadi intuorn
sai)

Ivonne:
(sta sü, prudaint)  Marcel?


35
Marcel:
(petrifichà, guarda aint per Ivonne, suspüra)  Pardon! (va vi pro la bar,
voul dozar la butiglia da cognac. Ella nu’s mova. Sdarlossa grit la butiglia,
tschübla)  Laschai ir la butiglia!!!

Ivonne:
(trista)  Alcohol nun es ingüna soluziun, Marcel.

Marcel:
(scuffuonda suottamis) Quai m’ha dit hoz fingià inchün. (va vi pro la
pultruna, e’s lascha croudar laint)

Ivonne:
(a Marcel, cufforta)  I’m dischplascha fich, Marcel.

Marcel:
Tü t’impost il plü pac da tuot.

Ivonne:
Co at saintast?

Marcel:
(ria ironic) Co am sentiraja? Eu n’ha pers mia plazza. Mia duonna
m’ha laschà. Eu grofl sco ün chavagl da mar! Eu sun il plü nosch
amant sün quist muond! Eu vegn bap! (stut) Mumaint! (siglia sü,
tschercha la posta da bunura, tira oura üna charta, tilla s-charpa sü, legia,
tilla lascha croudar, va pechadus vi pro la pultruna, as lascha croudar laint,
pozza il cheu süls mans e suspüra)

Ivonne:
(clegia sü la charta, a Marcel)  Possa?

Marcel:
(sarcastic) Pervi da mai! Tü cugnuoschast ouramai fingià tuot mias
secretezzas intimas!

Ivonne:
(legia) „Stimà sar Dumas, displaschaivelmaing til stuvaina
communichar, cha, causa la fusiun da nossa banca, cha il rest dal
credit concessa sün sia chasa, Via de la Germaine 85, Paris, sur
da l’import da 10'000.— francs, implü malaspaisas, scrouda als
30 d’avrigl da quist on.“ – Quai es in duos eivnas! Che
schlabaccars! – (legia) „Nus giavüschain, ad El e sia duonna, da’s
metter in colliaziun cun nus, reguard trattativas nouvas da la
convegna da credit. Ch’El piglia per plaschair cun sai Sia carta
d’identità, sco eir üna conferma actuala da Sias entradas. Cun
amiaivels salüds.“ – Che s’ignificha quai?

Marcel:
(somber)  Riva schnestra da la Seine, ils 28 da december!

Ivonne:
Co?

Marcel:
(as drizza sü stantus, ria da quai)  Eu sun oura sün via!


36
Ivonne:
Ma tü poust negoziar ün nouv credit culla banca.

Marcel:
Ha! Eu n’ha pers per subit mia plazza! (piglia la charta da sia firma
giò da maisa)  Sast che cha quai s’ignificha?

Ivonne:
(dà dal cheu)  Na.

Marcel:
Pro la controlla avant duos eivnas sun gnüdas oura differenzas
irregularas pro la bilantscha. Tenor quist rapport guarda oura
dad üna appropiaziun illegitima. E Valeras es persvas, ch’eu sco
manader da la contabiltà, sun respunsabel per quai. (sventulescha
la charta)  Quist nun es la bilantscha ch’eu n’ha fat. Quistas cifras
nu cugnuosch’eu gnanca. Quel di cha la bilantscha es ida a
l’Uffizi da finanzas, d’eir’eu amalà!!!

Ivonne:
(schmorta)  Dupres!

Marcel:
Precis. Eu sun l’unic chi metta in privel sia posiziun. El ha pudü
planisar tuot uschè prudaint, perquai ch’eu til n’ha dat man liber
tras quai ch’eu n’ha mancà suvent. Tamberl, ch’eu sun! (as clocca
sül frunt)

Ivonne:
E che precis s’ignificha quai uossa?

Marcel:
(suspüra) Eu n’ha la demischiun per subit, sainza survgnir üna
bunificaziun. Valeras ha ün process adösss pervi da manipulaziun
da las impostas. Ed eu nu chat in tuot la Frantscha ingüna plazza
plü, gnanca sco chaschier aint il coop. Dit cuort: ingüns raps –
ingüna chasa – sainza tet.

Ivonne:
(cumainza darcheu scuffuonder)  Ach, Marcel, uschè trist!

Marcel:
(malpaziaint)  Ivonne, nüglia cumanzar darcheu a schgniclar!

Ivonne:
(as tschüffa darcheu)  Tü hast raschun. I nu güda nüglia da serrar
ils ögls davant quists fats. Sast che cha no fain quista saira?

Marcel:
Siglir giò da la tuor d’Eiffel?

Ivonne:
Na! No festagiain!

Marcel:
Co, per plaschair?


37
Ivonne:
Schi. Tia libertà. Star a chasa e stübgiar davo nu maina absolut
nüglia. Eschna cumbattaders o nüglia?

Marcel:
Insomma, eu nu sa inandret ……

Ivonne:
Eu vegn uossa a chasa e’m müd e fetsch pronta. A las ot suna
darcheu quia per tai. E lura faina gnir malsgür Paris!

Marcel:
(surria)  Ach, Ivonne, tü est üna chara.

Ivonne:
(furbazza) Spetta be. Sch’eu cumainz üna jada, lura nu suna plü
da bremsar. Salut, Marcel! (voul ir, as clocca plüssas jadas sül culöz)
Quista bes-cha nuojusa es amo adüna qua! Forsa stoust listess
laschar gnir ad ün specialist da parasits! Salut! (va)

Marcel:
(cloma davo) Be ingüna temma, quai rafüda pro la porta d’chasa!

5. scena

Marcel, Casanova

Casanova: (vain aint da l’entrada, surria) Ün char guaffanin! Precis meis gust! (a
Marcel) Meis ami, quai cul plümatsch nun es stat gentil.

Marcel:
Sch’El ha tuotta pezza pizià a la glieud.

Casanova: Be perquai chi han daüna darcheu blastemà.

Marcel:
(sever) Nu Til vaiva dumandà da spettar aint in stanza?

Casanova: (innozaint) Lura vessa manchantà il meglder!
Marcel:
I dà dalsgüra eir per spierts tschertas reglas. E quai bain üna, chi
nu pon agir cunter il giavüsch da lur persuna da protecziun.

Casanova: (innozaint) I’m dischplascha, meis ami. Üna tala regla m’es
tuottafat incuntschainta.

Marcel:
Che ha’L vairamaing fat tuotta pezza?

Casanova: (innozaint)  Oh, be savurà ün pa intuorn la duonnas. Cura qua,
cura qua, cura qua … (muossa sün differentas posiziuns vi da la spadla


38
e’l culöz, inamurà) Aaaahhh, meis ami, duonnas han uschè üna
magnifique odur!

Marcel:
(ironic)  So? Lura savuraivat alch?

Casanova: (frustrà)  Apunta nüglia. Quai es il tragic! Aaah, meis ami, el nu sa
gnanca quant ch’eu Til invilg.

Marcel:
(ironic)  Schi, mia situaziun es propcha dad invilgiar!

Casanova: (clocca a Marcel sülla spadla) Be curaschi! Quai vaina tuot fingià
savü. Id es be la situaziun da partenza. Uossa po gnir realisà nos
plan.

Marcel:
Seis plan, manaja’L. E cun che cumanzaina?

Casanova: Nun ha’L dudi? Far il bogn, la barba, lavar ils daints!

Marcel:
Ha?

Casanova: (struscha ils mans)  No fain gnir malsgür Paris, culla fascinanta
Ivonne!

Marcel:
No? Mumaint. El sta qua. Quai rabla nan eir sulet.

Casanova: (ironic) El ha muossà, che ch’El rabla nan sulet. (vers stanza,
allegraivel) Dat gas, meis ami. No nu vain plü bler temp. Ch’El
gnia! Paris spetta a no! Vive Paris, vive l’amour, vive la France!
(va aint in stanza)

Marcel:
(as tegna il cheu cun tuots duos mans)  Mon Dieu! (segua a Casanova)

Tenda


39

3. act

1. scena

Marcel, Casanova

Stüva illa chasa Dumas, sco aint ils prüms duos acts. Sün cuotscha giascha
Marcel e grofla sün tutti, el guard’oura ter mal, sias s-charpas e sia giacca
sun sternüts per stüva intuorn. Casanova vain our da stanza, cuntaint,
chantinond üna chanzun sur da duonnas, vezza a Marcel e va via e til pizcha
aint il polsch dal pè. Marcel marmuogna e’s volva da tschella vart.

Casanova: (til sdarlossa)  Star sü, meis ami!

Marcel:
(marmuogna)  Che manca? Mimi, lascha’m dormir. Eu nu vegn a
lavur.

Casanova: (energic)  Star sü, meis ami. No vain bler da far hoz!!

Marcel:
(splintra)  Aha, quai es El. Las quantas esa?

Casanova: (guarda sü l’ura da Marcel)  Id es las desch a bunura!


40

Marcel:
(sezza sü clotschond)  Meis cheu batta sco sch’el less explodir! (as
tegna il cheu)

Casanova: Quai nun es da’s dar dabuonder, meis ami, davo tuot quai cha
Vo vaivat passantà. Lessa ir per üna tabletta ed ün magöl aua?

Marcel:
(fa sgumgias) Eu nu rabl giò nüglia uossa! Quai vain darcheu. –
Esa gnü tard her?

Casanova: (surria)  Her?

Marcel:
(santus)  Hai, her, il di avant hoz.

Casanova: Eu less dir, her nu d’eira plü tard co uschigliö.

Marcel:
Nu po’L declerar ün pa plü cler?

Casanova: I nun es stat plü tard co il di avant!

Marcel:
E co voul El savair quai? El es gnü pür her.

Casanova: (guarda incredibel, cumainza a rier) Her?

Marcel:
(til fa davo) Natüralmaing her!

Casanova: (riond) Her, il di avant hoz.

Marcel:
(malpaziaint)  Che es uschè da rier vi dad „her“?

Casanova: So, meis ami. Vi da che s’algorda’L?

Marcel:
(stübgia ferm) Dimena, eu m’algord, ch’eu sun i her saira ad üna
festa da famiglia cun Ivonne.

Casanova: A l’anniversari da Jacqueline, la tanta dad Ivonne. Üna dama
fascinanta.

Marcel:
Hai, precis. No eschan its pro la villa da tanta Jacqueline. Id ha
dat prunas da mangiar e surtuot da baiver.

Casanova: Cider ed Armagnac.


41
Marcel:
Ün pêr cusdrins dad Ivonne han provà da far gnir stuorn a mai.

Casanova: Meis ami, eu Til pos confermar, El s’ha tgnü bain.

Marcel:
Eu n’ha ballà cun ün’otra tanta dad Ivonne.

Casanova: Tanta Josephine!

Marcel:
Davo’l ballar m’ha’la schmachà ün bütschun bletsch sün meis lefs
…… e da là davent saja be amo co ch’eu sun sdruoglià oura quia.

Casanova: Daplü nu savaivat?

Marcel:
A mai es plü probabel tschunc il fil.

Casanova: Che es quai: tschunc il fil?

Marcel:
Schi nu s’algorda plü. Ha El manà a mai a chasa?

Casanova: (cumainza a rier)  Clerischem, ma pür davo set chantunadas! (ria)

Marcel:
Che voul quai dir?

Casanova: (as quieta darcheu) Meis ami, l’anniversari da tanta Jacqueline es
stat avant quatter dis! (ria darcheu)

Marcel:
Am voul El dir , ch’eu nu m’algorda plü als ultims trais dis?

Casanova: Plü probabel!

Marcel:
Mumaint! El am voul darcheu tour pel chül. Eu nu crai gnanca
pled. (sta sü, va pro’l telefon, metta aint ün nomer, taidla, dà dal cheu da
schi, picha sü il telefon, va consternà pro la cuotscha, as sezza) El ha
rasdchun! Hoz esa ils 20 d’avrigl. La desditta es gnüda
lündeschdi ils 16 d’avrigl. Lura esa hoz venderdi!

Casanova: (stut)  E quai hana dit aint il tele…dings?

Marcel:
Al telefon, schi. Is dà aint ün nomer ed els at dischan il di e l’ura
exacta.

Casanova: Eu sto propcha dir, Vos tschientiner am surprenda adüna daplü.
Cuntuot ch’eu n’ha passantà e vis ils ultims trais dis üna pruna.